text:
Muziphunzitsa Ana Anu Aang’ono Kuti Azitumikira Yehova
“Lolani kuti munthu wa Mulungu woona amene munam’tuma, abwerenso kuti adzatilangize zoyenera kuchita ndi mwana amene adzabadweyo.”—OWER. 13:8.
NYIMBO: 88, 120
1. Kodi Manowa anachita chiyani atauzidwa kuti adzakhala ndi mwana?
MKAZI wa Manowa anali wosabereka koma tsiku lina anauza mwamuna wake nkhani yodabwitsa. Mngelo wa Yehova anali atamuuza kuti adzakhala ndi mwana. Manowa ayenera kuti anasangalala kwambiri atauzidwa nkhaniyi, koma ankaganiziranso udindo waukulu wolera mwanayo. Pa nthawiyo, Aisiraeli ambiri ankachita zoipa choncho zinali zovuta kuti alere bwino mwana wawo. Ndiyeno Manowa anachonderera Yehova ponena kuti: “Lolani kuti munthu wa Mulungu woona [mngeloyo] amene munam’tuma, abwerenso kuti adzatilangize zoyenera kuchita ndi mwana amene adzabadweyo.”—Ower. 13:1-8.
2. Kodi makolo angaphunzitse bwanji ana awo? (Onani bokosi lakuti, “ Anthu Ofunika Kwambiri Kuwaphunzitsa Baibulo.”)
2 Ngati muli ndi ana muyenera kuti mukumvetsa zimene Manowa anapemphazi. Inunso muli ndi udindo waukulu wothandiza ana anu kudziwa Yehova ndiponso kumukonda. (Miy. 1:8) Choncho muyenera kuchita Kulambira kwa Pabanja mlungu uliwonse. Koma kungophunzitsa ana kamodzi pa mlungu si kokwanira. Pali zinthu zambiri zimene makolo ayenera kuchita pothandiza ana awo kuti mfundo za m’Baibulo ziziwafika pamtima. (Werengani Deuteronomo 6:6-9.) M’nkhaniyi ndiponso yotsatira tiona zimene makolo angachite potsanzira Yesu. N’zoona kuti Yesu analibe mwana koma makolo angaphunzire zambiri pa chitsanzo chake. Yesu ankaphunzitsa ophunzira ake mwachikondi, modzichepetsa ndiponso mozindikira. Tiyeni tikambirane zimene tingachite pomutsanzira.
MUZIKONDA ANA ANU
3. Kodi Yesu ankasonyeza bwanji kuti ankakonda ophunzira ake?
3 Yesu ankakonda kuuza ophunzira ake kuti amawakonda. (Werengani Yohane 15:9.) Iye ankasonyezanso chikondi pocheza nawo kawirikawiri. (Maliko 6:31, 32; Yoh. 2:2; 21:12, 13) Sikuti ankangokhalira kuwapatsa malangizo koma ankamasuka nawo. Choncho iwo sankakayikira kuti iye amawakondadi. Kodi inuyo mungatsanzire bwanji Yesu pa nkhani imeneyi?
4. Kodi mungatani kuti ana anu azidziwa kuti mumawakonda? (Onani chithunzi patsamba 3.)
4 Nanunso muziuza ana anu kuti mumawakonda ndiponso mumawaona kuti ndi ofunika kwambiri. (Miy. 4:3; Tito 2:4) M’bale wina wa ku Australia dzina lake Samuel ananena kuti: “Ndili mwana, bambo anga ankandiwerengera Bukhu Langa la Nkhani za Baibulo tsiku lililonse ndisanakagone ndiponso kuyankha zimene ndinkawafunsa. Kenako ankandikumbatira n’kundigoneka. Ndinadabwa nditamva kuti makolo awo sankawachitira zimenezi. Koma iwo ankayesetsa kundisonyeza chikondi. Zimenezi zinachititsa kuti tizikondana kwambiri ndipo ndinkamva kuti ndine wotetezeka komanso ndinkasangalala.” Ana anunso akhoza kumamva choncho mukamawauza kuti mumawakonda. Muziwasonyeza chikondi pocheza nawo, kudya nawo ndiponso kusewera nawo.
5, 6. (a) Kodi Yesu amachita chiyani kwa anthu amene amawakonda? (b) Kodi kulangiza ana mwachikondi kumawathandiza bwanji?
5 Yesu ananena kuti: “Onse amene ndimawakonda, ndimawadzudzula ndi kuwalanga.” * (Chiv. 3:19) Ngakhale kuti ophunzira ake ankakangana mobwerezabwereza kuti wamkulu ndani, Yesu sanasiye kuwathandiza. Pamene ankalephera kutsatira malangizo ake, iye ankasankha nthawi ndi malo abwino kuti awalangize mwachikondi ndiponso mofatsa.—Maliko 9:33-37.
6 Nanunso muzisonyeza kuti mumakonda ana anu powalangiza. Nthawi zina mukhoza kungowafotokozera ubwino ndi kuipa kwa zinthu zina. Koma nthawi zina ana amalephera kutsatira zimene mwawauza. (Miy. 22:15) Zimenezi zikachitika muzitsanzira Yesu. Muzisankha nthawi ndi malo abwino kuti muwalangize mwachikondi ndiponso mofatsa. Mlongo wina wa ku South Africa dzina lake Elaine ananena kuti: “Makolo anga sankasinthasintha popereka malangizo. Akanena kuti andipatsa chilango chinachake ndikalakwa, ankachitadi zomwezo. Koma sankandilanga atapsa mtima ndipo nthawi zonse ankandiuza chifukwa chimene akuperekera chilangocho. Izi zinandithandiza kudziwa kuti makolo anga amandikonda. Ndinkadziwanso bwino zimene ndiyenera kuchita komanso zimene sindiyenera kuchita.”
MUZISONYEZA KUTI NDINU WODZICHEPETSA
7, 8. (a) Kodi Yesu anasonyeza bwanji kudzichepetsa popemphera? (b) Kodi mapemphero anu angathandize bwanji ana kuti azidalira Mulungu?
7 Yesu atatsala pang’ono kuphedwa anapemphera kuti: “Abba, Atate, zinthu zonse n’zotheka kwa inu. Ndichotsereni kapu iyi. Komatu osati mwa kufuna kwanga, koma mwa kufuna kwanu.” * (Maliko 14:36) Kodi mukuganiza kuti ophunzira a Yesu anamva bwanji atadziwa zimene Yesu anapemphazi? Iwo ayenera kuti anazindikira zoti ngati Mwana wa Mulungu wangwiro anapempha thandizo modzichepetsa, nawonso ayenera kuchita zimenezi.
8 Kodi ana anu amaphunzira chiyani akamva mapemphero anu? N’zoona kuti cholinga cha pemphero si kuphunzitsa ana. Koma mukamapemphera modzichepetsa, anawo amazindikira kuti ayenera kudalira Yehova. Mlongo wina wa ku Brazil dzina lake Ana anati: “Agogo akadwala, kapena pakakhala vuto lililonse, makolo anga ankapempha Yehova kuti awapatse mphamvu kuti apirire vutolo komanso azisankha zochita mwanzeru. Ngakhale pamene apanikizika kwambiri ankaonetsetsa kuti atulira Yehova nkhawa zawo. Izi zinandithandiza kuti nanenso ndizidalira Yehova.” Mukamapemphera limodzi ndi ana anu musamangowapempherera iwowo, koma muzipemphanso Yehova kuti akuthandizeni inuyo. Mwachitsanzo, mungapemphe Yehova kuti akuthandizeni kupempha abwana anu kuti mupite kumsonkhano kapena kuti mulimbe mtima n’kulalikira anthu amene mwayandikana nawo nyumba. Mukamadalira Yehova modzichepetsa, ana anu akhoza kuchitanso chimodzimodzi.
9. (a) Kodi Yesu anaphunzitsa bwanji ophunzira ake kuti azitumikira ena modzichepetsa? (b) Kodi ana angaphunzire chiyani akaona kuti mumayesetsa kuthandiza anthu ena?
9 Zimene Yesu ankachita komanso kulankhula, zinkathandiza ophunzira ake kudziwa kuti ayenera kutumikira ena modzichepetsa. (Werengani Luka 22:27.) Iye anaphunzitsa atumwi ake kuti ayenera kudzipereka potumikira Yehova komanso Akhristu anzawo. Nanunso mukhoza kuphunzitsa ana anu ngati mumachita zinthu modzipereka ndiponso modzichepetsa. Mlongo wina dzina lake Debbie ali ndi ana awiri ndipo ananena kuti: “Ana athu ali aang’ono, mwamuna wanga ankatanganidwa ndi kuthandiza anthu a mumpingo chifukwa choti ndi mkulu. Koma sindinkadandaula chifukwa ankayesetsanso kupeza nthawi yocheza ndiponso kusamalira banja lathu.” (1 Tim. 3:4, 5) Mwamuna wa mlongoyu dzina lake Pranas, ananenanso kuti: “Ana athu ankafunitsitsa kuchita utumiki wosiyanasiyana pamisonkhano komanso kugwira nawo ntchito zosiyanasiyana m’gulu la Yehova. Zimenezi zinawathandiza kuti azisangalala ndiponso kudziwana ndi abale ndi alongo ambiri.” Panopa banja lonseli likuchita utumiki wa nthawi zonse. Makolo akamachita zinthu modzipereka ndiponso modzichepetsa, nthawi zambiri ana awo amachitanso zomwezo.
MUZIKHALA OZINDIKIRA
10. Kodi Yesu anasonyeza bwanji kuti anali wozindikira?
10 Yesu anasonyeza kuti ndi wozindikira ndipo ankadziwa zimene anthu ena akuganiza. Mwachitsanzo, anthu ena amene ankamumvetsera ku Galileya, ankaoneka kuti akufuna kukhala ophunzira ake. (Yoh. 6:22-24) Koma popeza kuti iye ankadziwa zimene zinali m’mitima yawo, anazindikira kuti ankangofuna chakudya chimene ankawapatsa osati zimene ankawaphunzitsa. (Yoh. 2:25) Iye atazindikira zimenezi, anawalangiza moleza mtima n’kuwauza zimene ayenera kuchita.—Werengani Yohane 6:25-27.
11. (a) Kodi n’chiyani chingakuthandizeni kuzindikira ngati ana anu amakonda kulalikira kapena ayi? (b) Kodi mungatani kuti ana anu azikonda utumiki?
11 Ngakhale kuti simungadziwe zimene zili mumtima wa mwana wanu, mukhoza kuzindikira ngati amakondadi kulalikira. Mwachitsanzo, ana ambiri amakonda kusewera ndi anzawo akakhala mu utumiki. Choncho mukhoza kudzifunsa kuti: ‘Kodi tikakhala mu utumiki, mwana wangayu amakonda kulalikira kapena amangokonda kusewera ndi anzake?’ Mukazindikira kuti mwana wanu amakonda kusewera, muziyesetsa kuchita zinthu zomuthandiza kuti azisangalala ndi ntchito yolalikira. Mwachitsanzo, mungamuuze zinthu zomwe angachite mu utumiki kuti azimva kuti akulalikira nawo.
12. (a) Kodi malangizo amene Yesu anapereka anasonyeza bwanji kuti anali wozindikira? (b) N’chifukwa chiyani malangizowa anali ofunika pa nthawiyo?
12 Yesu anasonyezanso kuti ndi wozindikira chifukwa ankadziwa zinthu zimene zingachititse kuti munthu achimwe. Mwachitsanzo, ophunzira ake ankadziwa kuti kuchita chiwerewere n’koipa. Koma Yesu anawachenjeza kuti azipewa zinthu zimene zingachititse munthu kuchita chiwerewere. Iye ananena kuti: “Aliyense woyang’anitsitsa mkazi mpaka kumulakalaka, wachita naye kale chigololo mumtima mwake. Tsopano ngati diso lako lakumanja limakuchimwitsa, ulikolowole ndi kulitaya.” (Mat. 5:27-29) Malangizo amenewa analidi oyenera kwa Akhristu amene ankalamuliridwa ndi Aroma. Tikutero chifukwa choti katswiri wina wa mbiri yakale analemba kuti m’mabwalo a zamasewero a ku Roma anthu ankaonera zinthu zoipa. Ndipo zinthu zonyansa kwambiri ndi zimene anthu ankasangalala nazo. Choncho Yesu anasonyeza chikondi komanso kuzindikira pochenjeza ophunzira ake kuti asamayang’ane zinthu zomwe zikanawachititsa kuti achimwe.
13, 14. Kodi mungathandize bwanji ana anu kuti azipewa zinthu zolaula?
13 Kukhala wozindikira kungakuthandizeni kuti muteteze ana anu kuti asachite zinthu zimene zingawononge ubwenzi wawo ndi Yehova. Masiku ano, ngakhale ana aang’ono akhoza kuona zinthu zolaula. N’zoona kuti Akhristu amauza ana awo kuti ayenera kupewa zinthu zoipa. Koma makolo akakhala ozindikira amatha kudziwa zimene zingakope mwana wawo kuti ayambe kuchita chidwi ndi zinthu zolaula. Iwo angachite bwino kudzifunsa kuti: ‘Kodi n’chiyani chingachititse kuti mwana wanga akopeke ndi zinthu zolaula? Kodi amadziwa bwinobwino kuopsa kwa zolaula? Kodi timamasukirana moti angandifotokozere ngati atayesedwa kuti aonere zoipazi? Mungachite bwino kuyamba kumuthandiza adakali wamng’ono. Mwina mungamuuze kuti: “Tsiku lina ukadzakhala ndi kamtima kofuna kuonera zinthu zinazake zoipa, udzandiuze. Usadzachite manyazi chifukwa ndidzakuthandiza.”
14 Inunso muyenera kukhala ozindikira posankha zosangalatsa. Pranas amene tamutchula kale uja anati: “Ana amaona zimene makolofe timakonda kumvera, kuonera kapena kuwerenga ndipo amatsatira zimenezo kuposa malangizo amene timawapatsa.” Koma ana akaona kuti mumasankha bwino zosangalatsa, nawonso amachita zomwezo.—Aroma 2:21-24.
MULUNGU WOONA ADZAYANKHA MAPEMPHERO ANU
15, 16. (a) Kodi tikudziwa bwanji kuti Yehova angathandize makolo polera ana awo? (b) Kodi tidzakambirana chiyani m’nkhani yotsatira?
15 N’chiyani chinachitika Manowa atapempha kuti Mulungu amuthandize kulera mwana wake? Baibulo limati: “Mulungu woona anamvetsera mawu a Manowa.” (Ower. 13:9) Yehova adzayankhanso mapemphero anu ndipo adzakuthandizani kulera ana anu. Iye adzakuthandizani kuti muziwaphunzitsa mwachikondi, modzichepetsa ndiponso mozindikira.
16 M’nkhaniyi taona kuti Yehova angathandize makolo kuti aziphunzitsa ana awo aang’ono. Koma m’nkhani yotsatira tidzaona kuti Yehova angathandizenso makolo pophunzitsa ana awo achinyamata kuti azimutumikira. Tidzakambirana zimene makolowo angachite potsanzira Yesu akamaphunzitsa anawo mwachikondi, modzichepetsa ndiponso mozindikira.
^ ndime 5 Mawu amene anawamasulira kuti ‘kulanga’ pa Chivumbulutso 3:19 amatanthauza kutsogolera mwachikondi, kuphunzitsa komanso kulangiza. Nthawi zina angatanthauzenso kupereka chilango koma osati mwankhanza.
^ ndime 7 Buku lina lofotokoza mawu a m’Baibulo limanena kuti mawu oti “Abba” ndi amene ana ankagwiritsa ntchito poitana bambo awo. Mawuwa ankasonyeza kuti anawo ankakonda komanso kulemekeza bambo awo.


c: text/html

text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 Tsopano Yoswa mwana wa Nuni anatumiza amuna awiri mwachinsinsi monga azondi kuchokera ku Sitimu.+ Anawalangiza kuti: “Pitani, mukazonde dzikolo ndi mzinda wa Yeriko.” Chotero iwo anapita n’kukafika kunyumba ya mayi wina yemwe anali hule, dzina lake Rahabi,+ n’kukhala kumeneko.
2 Kenako mfumu ya Yeriko inauzidwa kuti: “Taonani! Amuna ochokera kwa ana a Isiraeli alowa mumzinda wathu usiku uno kudzafufuza dziko lathu.”
3 Mfumu ya Yeriko itamva zimenezo inatumiza anthu kukauza Rahabi kuti: “Tulutsa amuna amene abwera kwa iwe, omwe alowa m’nyumba mwako, chifukwa abwera kudzafufuza dziko lathu lonse lino.”+
4 Pamenepo mayiyo anatenga amuna awiriwo n’kuwabisa. Kenako anayankha kuti: “Inde, amunawo anabweradi kwa ine, koma sindinadziwe kuti achokera kuti.
5 Ndipo amunawo atuluka usiku uno nthawi yotseka chipata+ itayandikira. Koma ine sindikudziwa kumene alowera. Fulumirani! Athamangireni! Muwapeza amenewo.”
6 (Koma iye anali atawatengera padenga,+ ndi kuwabisa pansi pa mapesi a fulakesi padengapo.)
7 Amunawo anathamangira azondi aja, cha kowolokera mtsinje wa Yorodano.+ Ndipo atangotuluka pachipata cha mzinda, nthawi yomweyo chipatacho chinatsekedwa.
8 Azondi aja asanagone, Rahabi anakwera padenga pamene iwo anali.
9 Ndipo iye anauza amunawo kuti: “Ndikudziwa kuti Yehova akupatsani ndithu dziko lino.+ Ife tagwidwa ndi mantha chifukwa cha inu,+ ndipo anthu a dziko lino ataya mtima chifukwa chokuopani.+
10 Tinamva za mmene Yehova anaphwetsera madzi a Nyanja Yofiira pamaso panu, mutatuluka m’dziko la Iguputo.+ Tinamvanso za mmene munaphera+ mafumu awiri a Aamori, Sihoni+ ndi Ogi,+ kutsidya kwa Yorodano.
11 Titangomva zimenezi, mitima yathu inayamba kusungunuka ndi mantha,+ ndipo mpaka pano palibe aliyense amene akulimba mtima, chifukwa choopa inu.+ Ndithu, Yehova Mulungu wanu ndiye Mulungu wa kumwamba ndi padziko lapansi.+
12 Tsopano, chonde lumbirani kwa ine pali Yehova,+ kuti chifukwa choti ndakusonyezani kukoma mtima kosatha, inunso mudzasonyeza anthu a m’nyumba ya bambo anga+ kukoma mtima kosatha, ndipo mundipatse chizindikiro chodalirika.+
13 Musadzaphe bambo anga,+ mayi anga, abale anga ndi alongo anga, limodzi ndi mabanja awo. Mudzatisiye amoyo.”+
14 Amunawo anayankha kuti: “Tikadzapanda kusunga lonjezo lathu, ifeyo tidzafe m’malo mwa inu!+ Mukasunga chinsinsi cha nkhaniyi, Yehova akadzatipatsa dziko lino, ifenso tidzakusonyezani kukoma mtima kosatha, ndipo tidzakhulupirika kwa inu.”+
15 Pambuyo pake, mkaziyo anatulutsa amunawo powatsitsa ndi chingwe pawindo, pakuti mpanda wa mzindawo unalinso khoma la nyumba yake, ndipo nyumba yakeyo inali pampandapo.+
16 Iye anauza amunawo kuti: “Muthawire kumapiri kuti amene akukusakani aja asakupezeni. Mukabisale kumeneko masiku atatu, mpaka iwo atabwerako, kenako muzikapita kwanu.”
17 Amunawo anayankha kuti: “Tisungadi pangano limene iwe watilumbiritsa, ndipo tidzakhala opanda mlandu.+
18 Tikubwera ndithu m’dziko muno! Chingwe chofiira ichi uchimangirire pawindo limene watitulutsirapo. Bambo ako ndi mayi ako, abale ako ndi alongo ako, ndi onse a m’nyumba ya bambo ako, uwasonkhanitse kuti adzakhale m’nyumba mwako.+
19 Aliyense amene adzatuluke pakhomo la nyumba yako kupita panja,+ magazi ake adzakhala pamutu pake. Ife tidzakhala opanda mlandu. Koma ngati aliyense amene adzakhalebe limodzi nawe m’nyumbamu adzaphedwe, magazi ake adzakhale pamutu pathu.
20 Ndipo ngati ungaulule nkhaniyi,+ tidzakhalanso opanda mlandu pa pangano limene watilumbiritsali.”
21 Pamenepo mkaziyo anati: “Zikhale monga mwanenera.”
Atatero anawauza kuti azipita, ndipo iwo ananyamuka. Kenako mkaziyo anamanga chingwe chofiira chija pawindopo.
22 Chotero amuna aja anatuluka, nakafika kumapiri kuja. Anakhala kumeneko masiku atatu mpaka owasaka aja atabwerera. Owasakawo anawafunafuna mumsewu uliwonse, koma sanawapeze.
23 Amuna aja anatsika m’mapirimo, ndipo atawoloka mtsinje, anakafika kwa Yoswa mwana wa Nuni. Atafika, anayamba kum’fotokozera zonse zimene zinawachitikira.
24 Iwo anauza Yoswa kuti: “Yehova wapereka dziko lonselo m’manja mwathu.+ Ndipo anthu onse a m’dzikomo akuchita mantha chifukwa cha ife.”+
Patsani ena
Patsani ena
Yoswa 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=6&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
6 Tsopano Yesu anawolokera kutsidya lina la nyanja ya Galileya, kapena kuti nyanja ya Tiberiyo.+
2 Koma khamu lalikulu la anthu linali kumutsatira, chifukwa linali kuona zizindikiro zimene iye anali kuchita pa odwala.+
3 Choncho Yesu anakwera m’phiri.+ Kumeneko anakhala pansi pamodzi ndi ophunzira ake.
4 Tsopano chikondwerero cha Ayuda cha pasika+ chinayandikira.
5 Ndiyeno Yesu atakweza maso ake ndi kuona khamu lalikulu la anthu likubwera kwa iye, anafunsa Filipo kuti: “Kodi mitanda ya mkate yodyetsa anthu onsewa tikaigula kuti?”+
6 Komatu iye ananena izi mongomuyesa, popeza anali atadziwa kale chimene ati achite.
7 Filipo anamuyankha kuti: “Ngakhale mitanda ya mkate ya ndalama zokwana madinari 200 singawakwanire amenewa. Singawakwanire ngakhale titati aliyense angolandirako pang’ono.”+
8 Mmodzi wa ophunzira ake, Andireya m’bale wake wa Simoni Petulo, anati:
9 “Pali kamnyamata pano kamene kali ndi mitanda isanu ya mkate wa balere+ ndi tinsomba tiwiri. Koma nanga zimenezi zingakwanire, poyerekeza ndi chikhamu chonse cha anthuchi?”+
10 Yesu ananena kuti: “Akhazikeni pansi anthuwa muja amakhalira pa chakudya.”+ Pamalopo panali udzu wambiri. Choncho amuna pafupifupi 5,000 anakhaladi pansi.+
11 Ndiyeno Yesu anatenga mitanda ya mkate ija. Atayamika, anaigawira kwa anthu onse amene anakhala pansi aja. Chimodzimodzinso ndi tinsomba tija, anatigawira kwa anthuwo mmene aliyense anafunira.+
12 Anthu onsewo atakhuta,+ iye anauza ophunzira ake kuti: “Sonkhanitsani zotsala zonse, kuti pasawonongeke chilichonse.”
13 Choncho anatolera zonse, ndipo zinadzaza madengu 12 kuchokera pa mitanda ya mkate wa balere isanu ija, imene onse anadya ndi kuilephera.+
14 Tsopano anthuwo ataona zizindikiro zimene anachitazo, anayamba kunena kuti: “Mosakayika uyu ndi mneneri+ uja amene anati adzabwera padziko.”
15 Choncho Yesu atadziwa kuti iwo akufuna kumugwira kuti amuveke ufumu, anachoka+ ndi kupitanso kuphiri yekhayekha.
16 Chakumadzulo ndithu, ophunzira ake anapita kunyanja.+
17 Iwo anakwera ngalawa ndi kuyamba kuwoloka nyanja kulowera ku Kaperenao. Pa nthawiyi n’kuti mdima utagwa ndipo Yesu anali asanabwerebe kwa iwo.
18 Komanso nyanja inayamba kuwinduka chifukwa panali kuwomba mphepo yamphamvu.+
19 Koma atapalasa makilomita pafupifupi 5 kapena 6, anaona Yesu akuyenda panyanja, kuyandikira ngalawayo ndipo iwo anachita mantha.+
20 Ndiyeno Yesu anawauza kuti: “Ndine, musachite mantha!”+
21 Pamenepo anamulandira m’ngalawa yawo, ndipo posapita nthawi ngalawa ija inakaima kumtunda kumene anali kupita.+
22 Tsiku lotsatira, anthu amene anaima kutsidya lina la nyanjayo anaona kuti ngalawa ina palibe koma pali imodzi yokha yaing’ono. Choncho anadziwa kuti Yesu sanakwere ngalawa pamodzi ndi ophunzira ake koma kuti ophunzira akewo anachoka paokha.
23 Ngalawa zochokera ku Tiberiyo zinafika pafupi ndi pamalo amene anthuwo anadyera mkate uja Ambuye atayamika.
24 Ndiyeno khamu la anthulo litaona kuti Yesu komanso ophunzira ake kulibe, linakwera ngalawa zawo zing’onozing’ono ndi kupita ku Kaperenao kukafunafuna+ Yesu.
25 Atamupeza kutsidya kwa nyanjayo anamufunsa kuti: “Rabi,+ mwafika nthawi yanji kuno?”
26 Yesu anawayankha kuti: “Ndithudi ndikukuuzani, Mukundifunafuna osati chifukwa munaona zizindikiro ayi, koma chifukwa munadya mikate ndi kukhuta.+
27 Musamagwire ntchito kuti mungopeza chakudya chimene chimawonongeka,+ koma kuti mupeze chakudya chokhalitsa, chopereka moyo wosatha,+ chimene Mwana wa munthu adzakupatsani. Pakuti Atate, Mulungu yekhayo, waika chisindikizo pa iye chomuvomereza.”+
28 Pamenepo iwo anati: “Tichite chiyani kuti tigwire ntchito za Mulungu?”
29 Yesu anawauza kuti: “Ntchito ya Mulungu ndi iyi, musonyeze chikhulupiriro+ mwa amene Iyeyo anamutuma.”+
30 Ndiyeno iwo anamufunsa kuti: “Ndiye inuyo muchita chizindikiro+ chotani, kuti ife tichione, ndi kukukhulupirirani? Muchita ntchito yotani?
31 Makolo athu anadya mana+ m’chipululu, monga mmene Malemba amanenera kuti, ‘Anawapatsa chakudya chochokera kumwamba kuti adye.’”+
32 Pamenepo Yesu anati: “Ndithudi ndikukuuzani, Mose sanakupatseni chakudya chochokera kumwamba, koma Atate wanga amakupatsani chakudya chenicheni chochokera kumwamba.+
33 Iye wotsika kuchokera kumwamba, amene amapereka moyo kudziko ndiye chakudya chimene Mulungu amapereka.”
34 Choncho iwo anati: “Ambuye, muzitipatsa chakudya chimenechi nthawi zonse.”+
35 Ndiyeno Yesu anawauza kuti: “Ine ndine chakudya chopatsa moyo. Aliyense wobwera kwa ine sadzamva njala ngakhale pang’ono, ndipo wokhulupirira mwa ine sadzamva ludzu.+
36 Koma ndakuuzani kuti, Ngakhale mwandiona, simukukhulupirirabe.+
37 Chilichonse chimene Atate adzandipatse chidzabwera kwa ine, ndipo wobwera kwa ine sindidzamukana.+
38 Chifukwa ndinatsika kuchokera kumwamba+ kudzachita chifuniro cha iye amene anandituma, osati chifuniro changa.+
39 Chifuniro cha amene anandituma ine n’chakuti, ndisataye aliyense mwa onse amene iye wandipatsa, koma kuti ndidzawaukitse+ pa tsiku lomaliza.
40 Pakuti chifuniro cha Atate wanga ndi chakuti, aliyense woona Mwana ndi kukhulupirira mwa iye akhale nawo moyo wosatha,+ ndipo ine ndidzamuukitsa pa tsiku lomaliza.”+
41 Pamenepo Ayudawo anayamba kung’ung’udza za iye chifukwa ananena kuti: “Ine ndine chakudya chotsika kumwamba.”+
42 Iwo anayamba kunena kuti:+ “Kodi uyu si Yesu mwana wa Yosefe,+ amene bambo ake ndi mayi ake tikuwadziwa? Nanga bwanji pano akunena kuti, ‘Ndinatsika kumwamba’?”
43 Poyankha Yesu anati: “Musang’ung’udze inu.
44 Palibe munthu angabwere kwa ine akapanda kukokedwa ndi Atate amene anandituma ine,+ ndipo ine ndidzamuukitsa tsiku lomaliza.+
45 Zinalembedwa m’Mabuku a Aneneri kuti, ‘Ndipo onse adzaphunzitsidwa ndi Yehova.’+ Aliyense amene wamva kwa Atate ndipo waphunzira amabwera kwa ine.+
46 Sikuti alipo munthu amene anaonapo Atate ayi,+ kupatulapo yekhayo amene anachokera kwa Mulungu, ameneyu anaona Atate.+
47 Ndithudi ndikukuuzani, Wokhulupirira ali nawo moyo wosatha.+
48 “Ine ndine chakudya+ chopatsa moyo.
49 Makolo anu anadya mana+ m’chipululu koma anamwalirabe.
50 Ichi ndi chakudya chochokera kumwamba, choti aliyense adyeko kuti asamwalire.
51 Ine ndine chakudya chamoyo chotsika kumwamba. Ngati wina adyako chakudya chimenechi adzakhala ndi moyo kosatha. Ndipotu chakudya chimene ndidzapereke kuti dzikoli lipeze moyo,+ ndicho mnofu wangawu.”+
52 Pamenepo Ayudawo anayamba kutsutsana okhaokha, kuti: “Kodi munthu uyu angathe bwanji kutipatsa mnofu wake kuti tidye?”
53 Choncho Yesu anawauza kuti: “Ndithudi ndikukuuzani, Mukapanda kudya mnofu+ wa Mwana wa munthu ndi kumwa magazi ake,+ mulibe moyo+ mwa inu.
54 Wakudya mnofu wanga ndi kumwa magazi anga ali nawo moyo wosatha, ndipo ndidzamuukitsa+ kwa akufa tsiku lomaliza.
55 Pakuti mnofu wanga ndi chakudya chenicheni, ndipo magazi anga ndi chakumwa chenicheni.
56 Munthu wakudya mnofu wanga ndi kumwa magazi anga, iyeyo ndi ine timakhala ogwirizana.+
57 Monga Atate wamoyo+ anandituma ine, ndipo ine ndili ndi moyo chifukwa cha Atate, momwemonso amene akudya ine, nayenso adzakhala ndi moyo chifukwa cha ine.+
58 Chimenechi ndiye chakudya chotsika kumwamba. N’chosiyana ndi chakudya chimene makolo anu anadya koma anamwalirabe. Iye wakudya chakudya ichi adzakhala ndi moyo kosatha.”+
59 Zinthu zimenezi anazinena pamene anali kuphunzitsa m’bwalo losonkhanira ku Kaperenao.
60 Pamenepo ambiri mwa ophunzira ake atamva zimenezi anati: “Mawu amenewa ndi ozunguza. Ndani angamvetsere zimenezi?”+
61 Koma Yesuyo, pakuti anadziwa payekha kuti ophunzira ake akung’ung’udza pa mawuwo, anafunsa kuti: “Kodi mawuwa mwakhumudwa+ nawo?
62 Nanga zidzakhala bwanji mukadzaona Mwana wa munthu akukwera kupita kumene anali poyamba?+
63 Mzimu ndi umene umapatsa moyo,+ mnofu n’ngopanda phindu. Mawu amene ndakuuzaniwa ndiwo mzimu+ ndiponso ndiwo moyo.+
64 Koma pali ena mwa inu amene sakukhulupirira.” Pakuti kuchokera pa chiyambi, Yesu anadziwa amene sanali kukhulupirira komanso amene adzamupereka.+
65 Choncho anapitiriza kunena kuti: “N’chifukwa chake ndinakuuzani kuti, Munthu sangabwere kwa ine popanda Atate kumulola.”+
66 Pa chifukwa chimenechi ophunzira ake ambiri anamusiya ndi kubwerera ku zinthu zakumbuyo,+ ndipo sanayendenso naye.+
67 Tsopano Yesu anafunsa ophunzira ake 12 aja kuti: “Inunso mukufuna kupita kapena?”
68 Simoni Petulo+ anayankha kuti: “Ambuye, tingapitenso kwa ndani?+ Inu ndi amene muli ndi mawu amoyo wosatha.+
69 Ife takhulupirira ndipo tadziwa kuti inu ndinu Woyera wa Mulungu.”+
70 Pamenepo Yesu anati: “Ine ndinakusankhani inu 12,+ si choncho kodi? Komatu mmodzi wa inu ndi wonenera anzake zoipa.”+
71 Kwenikweni iye anali kunena za Yudasi mwana wa Simoni Isikariyoti, pakuti ameneyu anali kudzamupereka,+ ngakhale anali mmodzi wa ophunzira 12 amenewo.
Patsani ena
Patsani ena
Yohane 6
Baibulo la Dziko Latsopano la Malemba Opatulika
https://www.jw.org/finder?docid=1011452&Book=43&Chapter=6&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D6%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi Tingatani Kuti Nthawi Zonse Tizikhala Odzichepetsa?
“Uziyenda modzichepetsa ndi Mulungu wako.”—MIKA 6:8.
NYIMBO: 48, 95
1-3. Kodi mneneri wa ku Yuda analephera kuchita chiyani, nanga zotsatira zake zinali zotani? (Onani chithunzi pamwambapa.)
PA NTHAWI imene Yerobowamu ankalamulira ku Isiraeli, Yehova anatumiza mneneri wa ku Yuda kuti akamuuze uthenga wa chiweruzo. Anachita izi chifukwa chakuti Yerobowamuyo ankachita zoipa. Mneneriyo anachita zinthu modzichepetsa n’kupereka uthengawo. Yerobowamu anakwiya kwambiri koma Yehova anateteza mneneri wakeyo.—1 Maf. 13:1-10.
2 Mneneriyu akubwerera kwawo, anakumana ndi munthu wokalamba wochokera ku Beteli. Munthuyo ananena kuti nayenso ndi mneneri wa Yehova. Ndiyeno anapusitsa mneneriyo kuti asamvere malangizo a Yehova akuti: “Usakadye chakudya kapena kumwa madzi, ndipo pobwerera usakadzere njira imene udutse popita.” Yehova sanasangalale ndipo mneneriyu asanafike kwawo anaphedwa ndi mkango.—1 Maf. 13:11-24.
3 Koma n’chifukwa chiyani mneneriyu anadzikuza n’kutsatira zimene munthu wokalambayo ananena? Baibulo silinena chifukwa chake. Koma n’kutheka kuti anaiwala mfundo yoti ankayenera ‘kuyenda modzichepetsa ndi Yehova.’ (Werengani Mika 6:8.) M’Baibulo, mawu oti kuyenda ndi Yehova amatanthauza kumukhulupirira, kukhala mbali ya ulamuliro wake komanso kulola kuti azititsogolera. Munthu wodzichepetsa amadziwa kuti ayenera kulankhulana ndi Yehova nthawi zonse. Mwachitsanzo, mneneriyu akanachita bwino kufunsa Yehova ngati anasintha malangizo ake. Koma Malemba sasonyeza kuti anachita zimenezi. Ifenso timafunika kusankha zochita pa nkhani zovuta. Koma tikadzichepetsa n’kuyamba tafufuza maganizo a Yehova, tikhoza kupewa kulakwitsa kwambiri zinthu.
4. Kodi tikambirana chiyani m’nkhaniyi?
4 M’nkhani yapita ija tinaona tanthauzo la kudzichepetsa komanso chifukwa chake tiyenera kukhala odzichepetsa masiku ano. Koma kodi ndi zinthu ziti zimene zingatilepheretse kukhala odzichepetsa? Nanga tingatani kuti nthawi zonse tizikhala odzichepetsa? Kuti tiyankhe mafunsowa, tiyeni tikambirane zinthu zitatu zimene zingachititse kuti kudzichepetsa kukhale kovuta. Tionanso zoyenera kuchita pa zochitika zonsezo.—Miy. 11:2.
ZINTHU ZIKASINTHA PA MOYO WATHU
5, 6. Kodi Barizilai anasonyeza bwanji kuti anali wodzichepetsa?
5 Zimene timachita zinthu zikasintha pa moyo wathu kapena tikapatsidwa utumiki watsopano zingasonyeze ngati tili odzichepetsa kapena ayi. Mwachitsanzo, Barizilai ali ndi zaka 80, Davide anamuuza kuti apite naye kunyumba yachifumu kuti azikakhala limodzi. Ngakhale kuti umenewu unali mwayi waukulu, Barizilai anakana. Iye anachita zimenezi poona kuti anali wokalamba ndipo sanafune kuti akakhale mtolo kwa Davide. Choncho anauza Davide kuti atenge Chimamu, yemwe mwina anali mwana wake.—2 Sam. 19:31-37.
6 Kudzichepetsa n’kumene kunathandiza Barizilai kuti asankhe bwino pa nkhaniyi. Sikuti iye anakana kupita ndi Davide chifukwa choti ankaona kuti ndi udindo woti sangaukwanitse. Si chifukwanso choti ankafuna moyo waphee osati wakunyumba yachifumu. Koma ndi chifukwa choti ankadziwa kuti zinthu zinali zitasintha pa moyo wake chifukwa cha ukalamba. Ankadziwanso kuti sakanatha kuchita zinthu zina choncho anaona kuti si bwino kudzikakamiza. (Werengani Agalatiya 6:4, 5.) Ifenso tiyenera kukhala odzichepetsa. Tisamadziyerekezere ndi ena komanso tisamangoganizira za udindo kapena kutchuka. Koma tizingoyesetsa kuchita zimene tingathe potumikira Yehova. (Agal. 5:26) Kudzichepetsa kungatithandize kuti tizigwira ntchito limodzi ndi abale athu polemekeza Yehova komanso kuthandiza ena.—1 Akor. 10:31.
7, 8. Kodi kudzichepetsa kungatithandize bwanji kuti tizipewa kudzidalira?
7 Nthawi zambiri munthu akapatsidwa udindo waukulu, amakhalanso ndi mphamvu zambiri. Kupanda kusamala, zimenezi zingachititse kuti asakhale wodzichepetsa. Chitsanzo chabwino pa nkhaniyi ndi Nehemiya. Iye atamva kuti ku Yerusalemu kuli mavuto ambiri, anapemphera kwa Yehova mochokera pansi pa mtima. (Neh. 1:4, 11) Yehova anayankha pemphero la Nehemiya ndipo Mfumu Aritasasita anamuika kuti akhale bwanamkubwa. Ngakhale kuti Nehemiya anali ndi udindo waukulu komanso chuma, sanayambe kudalira nzeru zake. Koma anapitiriza kuyenda ndi Mulungu ndipo nthawi zonse ankawerenga Chilamulo kuti adziwe malangizo a Yehova. (Neh. 8:1, 8, 9) Komanso iye sankagwiritsa ntchito udindo wake kuti apeze phindu. M’malomwake ankagwiritsa ntchito zinthu zake pothandiza ena.—Neh. 5:14-19.
8 Nafenso utumiki wathu ukasintha kapena tikapatsidwa udindo wina, tisamayambe kudzidalira. Kodi munthu angasonyeze bwanji kuti wayamba kudzidalira? Mwachitsanzo, mkulu angayambe kugwira ntchito zina zampingo asanapemphe kaye Yehova kuti amuthandize. Komanso m’bale kapena mlongo angasankhe kuchita zinazake kenako n’kupempha Yehova kuti adalitse zimene wasankhazo. Kodi kumeneku tingati n’kudzichepetsa? Munthu wodzichepetsa sadalira nzeru zake ngakhale zitakhala kuti zimene akufuna kuchitazo si koyamba kuzichita. Amakumbukira kuti nzeru zake n’zochepa kwambiri poyerekeza ndi za Yehova ndipo amadziwa malo ake m’gulu la Yehova. (Werengani Miyambo 3:5, 6.) Anthu ambiri m’dzikoli ndi odzikonda ndipo amafuna kukhala oposa ena. Koma atumiki a Yehovafe sitichita zimenezi. Timachita zinthu mogwirizana ndipo sitiganiza kuti udindo m’banja kapena mumpingo umapangitsa kuti munthu akhale wapamwamba kuposa ena.—1 Tim. 3:15.
ENA AKATICHITIRA ZOLAKWIKA KAPENA AKAMATITAMANDA
9, 10. Kodi kudzichepetsa kungatithandize bwanji anthu akatiganizira kapena kutichitira zolakwika?
9 Munthu akhoza kukhumudwa kwambiri ngati ena amuganizira molakwika. Zoterezi zikanatha kuchitikira Hana. Mwamuna wake ankamukonda kwambiri koma iye sankasangalala chifukwa choti anali wosabereka. Ndiyeno mkazi mnzake dzina lake Penina ankamunyoza kwambiri. Tsiku lina Hana akupemphera kukachisi, Mkulu wa Ansembe dzina lake Eli anamudzudzula poganiza kuti waledzera. Apatu Hana akanatha kukwiya kwambiri. Koma iye anadzichepetsa n’kudziletsa ndipo anayankha mwaulemu. Pemphero lake lochokera mumtima linalembedwa m’Baibulo ndipo limasonyeza kuti iye ankakhulupirira kwambiri Mulungu, ankamutamanda komanso ankamuyamikira.—1 Sam. 1:5-7, 12-16; 2:1-10.
10 Mtima wodzichepetsa ungatithandizenso kuti ‘tigonjetse choipa mwa kuchita chabwino.’ (Aroma 12:21) M’dziko la Satanali, zinthu zambiri sizikuyenda bwino ndipo tiyenera kusamala kuti tisamapse mtima kwambiri anthu akatichitira zoipa. (Sal. 37:1) Zimakhala zopweteka kwambiri ngati amene watilakwira ndi m’bale kapena mlongo. Koma munthu wodzichepetsa akalakwiridwa amatsanzira Yesu. Paja Baibulo limati: “Pamene anali kunenedwa zachipongwe, sanabwezere zachipongwe . . . koma anali kudzipereka kwa iye amene amaweruza molungama.” (1 Pet. 2:23) Yesu ankadziwa kuti udindo wobwezera ndi wa Yehova. (Aroma 12:19) Akhristufe timalangizidwanso kuti tiyenera kukhala odzichepetsa ndipo tizipewa kubwezera “choipa pa choipa.”—1 Pet. 3:8, 9.
11, 12. (a) Kodi tingasonyeze bwanji kudzichepetsa zinthu zikayamba kutiyendera bwino? (b) Kodi tingasonyeze bwanji kudzichepetsa pa nkhani ya zovala, kudzikongoletsa komanso khalidwe lathu?
11 Kudzichepetsa kumakhalanso kovuta ngati tikutamandidwa. Taganizirani zimene zinachitikira Esitere. Iye anali wokongola kwambiri. Ndiyeno anatengedwa kuti akakhale m’gulu la atsikana oti asamaliridwe bwino kwa chaka chathunthu. Kumeneko ankakhala ndi atsikana ambiri ochokera m’madera osiyanasiyana amene ankalamuliridwa ndi ufumu wa Perisiya. Pa nthawiyo anthu ankafuna kupeza mkazi amene angasangalatse mfumu. Koma Esitere anakhalabe waulemu komanso wodzichepetsa. Anapitiriza kuchita zimenezi ngakhale pamene anasankhidwa kuti akhale mfumukazi.—Esitere 2:9, 12, 15, 17.
12 Kudzichepetsa kumathandizanso kuti tizivala komanso kudzikongoletsa mwaulemu. Munthu wodzichepetsa amapewa kudzionetsera kapena kudzitama koma amasonyeza “mzimu wabata ndi wofatsa.” (Werengani 1 Petulo 3:3, 4; Yer. 9:23, 24) Zimene timachita komanso kulankhula zimasonyeza zimene zili mumtima mwathu. Mwachitsanzo, anthu ena amakonda kulankhula zosonyeza kuti akusangalala chifukwa choti ali ndi udindo winawake, akudziwa zinsinsi zina kapena chifukwa choti amagwirizana ndi abale ena audindo. Ena amakonda kulankhula zosonyeza kuti zinthu zina zinayenda bwino chifukwa cha iwowo kuiwala kuti ena anathandizaponso. Koma Yesu anapereka chitsanzo chabwino pa nkhani ya kudzichepetsa. Mfundo zambiri zimene ankalankhula zinali zochokera m’Malemba Achiheberi kapena zokhudza Malembawo. Iye ankachita zimenezi n’cholinga choti anthu adziwe kuti zimene ankalankhula zinali zochokera kwa Yehova osati nzeru zake.—Yoh. 8:28.
TIKAFUNA KUSANKHA ZOCHITA
13, 14. Kodi kudzichepetsa kungatithandize bwanji kusankha bwino zochita?
13 Tiyeneranso kukhala odzichepetsa tikafuna kusankha zochita. Mwachitsanzo, mtumwi Paulo ali ku Kaisareya, mneneri Agabo anamuuza kuti akapita ku Yerusalemu akamangidwa mwinanso kuphedwa kumene. Abale atamva zimenezi anachita mantha ndipo anauza Paulo kuti asapite. Koma Paulo anasankha kuti apitebe. Sikuti iye anachita zimenezi chifukwa chodzidalira. Kungoti sanalole kuti izi zimulepheretse kugwira ntchito imene Mulungu anamupatsa. Choncho anadalira Yehova. Abalewo ataona zimenezi anadzichepetsa ndipo anasiya kumuletsa.—Mac. 21:10-14.
14 Nafenso kudzichepetsa kungatithandize kuti tisankhe bwino ngakhale pa nkhani zimene sitikudziwa zonse. Mwachitsanzo, tingamaganize kuti, tikayamba utumiki winawake wa nthawi zonse, kodi zidzatithera bwanji tikadzadwala? Nanga tidzatani makolo athu okalamba akamadzafunika kuwasamalira? Kodi tikadzakalamba tizidzapeza kuti thandizo? Ngakhale munthu atapemphera kwambiri kapena kufufuza sangapeze mayankho a mafunso ngati amenewa. (Mlal. 8:16, 17) Koma tikamakhulupirira kwambiri Yehova, tidzavomereza kuti zinthu zina sitingazimvetse patokha. Chofunika n’choti tisanasankhe zochita tizifufuza kaye, tizifunsa ena kuti atithandize komanso tizipemphera kwa Yehova. Kenako tiyenera kutsatira malangizo a Yehova. (Werengani Mlaliki 11:4-6.) Tikatero Yehova angadalitse zimene tasankha kapenanso angatithandize kuti tidziwe zoyenera kuchita.—Miy. 16:3, 9.
YESETSANI KUKHALA ODZICHEPETSA KWAMBIRI
15. Kodi kuganizira za Yehova kungatithandize bwanji kukhala odzichepetsa?
15 Pofika pano taona kuti kudzichepetsa n’kofunika kwabasi. Ndiye kodi tingatani kuti tikhale odzichepetsa kwambiri? Tiyeni tikambirane mfundo 4. Choyamba, tiziganizira kwambiri za Yehova chifukwa zingatithandize kuzindikira kuti iye ndi wapamwamba kwambiri kuposa ifeyo. (Yes. 8:13) Tisaiwale kuti tikuyenda ndi Mulungu Wamphamvuyonse osati mngelo kapena munthu. Kukumbukira mfundo imeneyi kungatithandize kuti ‘tizidzichepetsa pansi pa dzanja lake lamphamvu.’—1 Pet. 5:6.
16. Kodi kuganizira chikondi cha Yehova kungatithandize bwanji kukhala odzichepetsa?
16 Chachiwiri, tiyenera kuganizira chikondi cha Yehova. Mtumwi Paulo anayerekezera mpingo ndi thupi ndipo ananena kuti Yehova amachititsa kuti chiwalo chilichonse chikhale chofunika kwambiri. (1 Akor. 12:23, 24) Izi zikusonyeza kuti Yehova amasamalira munthu aliyense ngakhale kuti timalephera kuchita zinthu zina. Iye samatiyerekezera ndi anthu ena ndipo tikalakwitsa zinazake sasiya kutikonda. Popeza timadziwa kuti Yehova amatikonda, timaona kuti ndife otetezeka m’gulu lake.
17. Kodi kuganizira zimene ena amachita bwino kungatithandize bwanji?
17 Chachitatu, tiyenera kuganizira kwambiri zimene ena amachita bwino. M’malo mofuna kuti anthu azimvera ifeyo nthawi zonse, tizifunsa maganizo awo kapena kutsatira zimene ena anena. (Miy. 13:10) Abale athu akapatsidwa udindo tizisangalala nawo. Komanso tizitamanda Yehova poona kuti akudalitsa ‘gulu lonse la abale m’dzikoli.’—1 Pet. 5:9.
18. Kodi tingaphunzitse bwanji chikumbumtima chathu kuti chiziyendera maganizo a Yehova?
18 Chinthu cha 4 chimene chingatithandize kukhala odzichepetsa kwambiri ndi kugwiritsa ntchito mfundo za m’Baibulo pophunzitsa chikumbumtima chathu. Tikamaona zinthu mmene Mulungu amazionera, timakhala anthu ozindikira. Chikumbumtima chathu chikhoza kumagwira bwino ntchito ngati timakonda kupemphera, kuphunzira Mawu a Mulungu komanso kutsatira zimene tikuphunzirazo. (1 Tim. 1:5) Tikamachita zimenezi timaphunziranso kuika patsogolo zofuna za anzathu. Ndiyeno ifeyo tikachita mbali yathu, Yehova ‘adzamalizitsa kutiphuzitsa’ kuti tikhale ndi makhalidwe abwino monga kudzichepetsa.—1 Pet. 5:10.
19. N’chiyani chingatithandize kukhala odzichepetsa mpaka kalekale?
19 Kudzikuza kamodzi kokha kunasokoneza ubwenzi wa mneneri wa ku Yuda uja ndi Yehova. Kunachititsanso kuti mneneriyu aphedwe. Koma taona kuti n’zotheka ndithu kukhala odzichepetsa. Tili ndi zitsanzo za atumiki a Yehova okhulupirika akale komanso a masiku ano amene asonyeza kudzichepetsa. Ngati tayenda ndi Yehova kwa nthawi yaitali tiyenera kukhalanso odzichepetsa kwambiri. (Miy. 8:13) Kaya panopa tikuchita zotani m’gulu la Yehova, tizikumbukira kuti kuyenda naye ndi mwayi wamtengo wapatali. Tiyeni tisalole chilichonse kutilepheretsa kuyenda modzichepetsa ndi Yehova mpaka kalekale.


text:
MFUNDO ZOTHANDIZA MABANJA | MWAMUNA NDI MKAZI WAKE
Kodi Mungatani Kuti Musamasunge Chakukhosi?
VUTO LIMENE LIMAKHALAPO
Mwamuna kapena mkazi wanu walankhula kapena kuchita zinazake zomwe zakukhumudwitsani kwambiri ndipo zikukuvutani kuiwala. Chifukwa cha zimenezi simukumukondanso ngati poyamba ndipo mwamusungira chakukhosi. Mukuona kuti palibenso chimene mungachite koma kumangokhala mopirira ngakhale kuti simukukondana. Zimenezi zikuwonjezera mkwiyo wanu.
Dziwani kuti n’zotheka kupewa kusungirana chakukhosi. Komabe kuti zimenezi zitheke muyenera kudziwa mfundo zingapo zokhudza kusunga chakukhosi.
ZIMENE MUYENERA KUDZIWA
Kusunga chakukhosi kukhoza kuwononga banja lanu. N’chifukwa chiyani zili choncho? Chifukwa kusunga chakukhosi kumachititsa kuti tizilephera kusonyeza makhalidwe ofunika m’banja monga chikondi, kukhulupirirana komanso kukhulupirika. Choncho kusunga chakukhosi si zotsatira za vuto linalake lomwe lili m’banja, koma ndi vuto palokha. N’chifukwa chake Baibulo limati: ‘Kuwawidwa mtima konse kwa njiru, kuchotsedwe mwa inu.’—Aefeso 4:31.
Mukasunga chakukhosi, mumadzipweteka nokha. Kusunga chakukhosi kuli ngati kudzimenya wekha n’kumayembekezera kuti wina amve kupweteka. Wolemba mabuku wina, dzina lake Mark Sichel, analemba m’buku lake lina kuti: “Mnzanu amene mukumusungira chakukhosiyo angakhale kuti sakudandaula chilichonse. Angakhalenso kuti akungosangalala, mwinanso osadziwa n’komwe kuti mwamusungira chakukhosi.” Kodi tikuphunzira chiyani pamenepa? Sichel anati: “Munthu akamasunga chakukhosi, amadzipweteka yekha.”—Healing From Family Rifts.
Kusunga chakukhosi kuli ngati kudzimenya wekha n’kumayembekezera kuti wina amve kupweteka
Munthu amachita kusankha kusunga chakukhosi. Ena angaone kuti zimenezi si zoona. Anganene kuti, ‘Mwamuna kapena mkazi wanga ndi amene amapangitsa kuti ndizisunga chakukhosi.’ Koma maganizo amenewa akungosonyeza kuti mukuganizira kwambiri zochita za mnzanuyo, zomwe simungathe kuzisintha. Koma Baibulo limanena kuti muziganizira kwambiri zimene inuyo mungachite osati zimene mnzanuyo angachite. Limati: “Koma aliyense payekha ayese ntchito yake.” (Agalatiya 6:4) Nthawi zambiri sitingathe kuletsa munthu kuti asanene kapena kuchita zinazake, koma tingathe kusankha zimene tingachite munthu akatilakwira. Choncho n’zotheka kulakwiridwa koma osasunga chakukhosi.
ZIMENE MUNGACHITE
Musamaloze chala mkazi kapena mwamuna wanu. Zimakhala zosavuta kuloza chala mnzanuyo. Koma musaiwale kuti munthu amachita kusankha kuti asunge chakukhosi kapena ayi. Choncho atafuna, akhozanso kusankha kukhululuka. Mungathe kutsatira malangizo a m’Baibulo akuti: “Kwiyani, koma musachimwe. Dzuwa lisalowe muli chikwiyire.” (Aefeso 4:26) Mukamakhululuka zingakhale zosavuta kuti muzikambirana bwinobwino mavuto a m’banja.—Lemba lothandiza: Akolose 3:13.
Dzifufuzeni moona mtima. Baibulo limasonyeza kuti anthu ena ‘amakonda kukwiya’ komanso ‘amakonda kupsa mtima.’ (Miyambo 29:22) Kodi ndi mmene inuyo mulili? Dzifunseni kuti: ‘Kodi ndine munthu wosachedwa kupsa mtima? Kodi sindichedwa kukhumudwa? Nanga kodi ndimakhumudwa ngakhale pa nkhani yaing’ono?’ Baibulo limati, “amene amangokhalira kulankhula za nkhani inayake amalekanitsa mabwenzi apamtima.” (Miyambo 17:9; Mlaliki 7:9) Zimenezi zingachitikenso m’banja. Choncho ngati mumakonda kusunga chakukhosi, mungadzifunse kuti, ‘Kodi ndingatani kuti ndizileza mtima mwamuna kapena mkazi wanga akandikhumudwitsa?’—Lemba lothandiza: 1 Petulo 4:8.
Muziganizira zinthu zofunika kwambiri. Baibulo limati pali “nthawi yokhala chete ndi nthawi yolankhula.” (Mlaliki 3:7) Choncho si bwino kuti chilichonse chimene mnzanuyo walakwitsa muzimuuza kuti mukambirane. Nthawi zina mungafunike kutsatira malangizo akuti: “Lankhulani mumtima mwanu, muli pabedi panu, ndipo mukhale chete.” (Salimo 4:4) Komabe ngati mwaona kuti mukufunika kukambirana zomwe zakukhumudwitsanizo, mungachite bwino kudikira mpaka mtima wanu utakhala m’malo. Mayi wina dzina lake Beatriz anati: “Ndikakhumudwa, ndimadikira kaye kuti mtima wanga uphwe. Nthawi zambiri pakapita nthawi ndimaona kuti vutolo si lalikulu kwambiri. Zimenezi zimandithandiza kuti ndilankhule mwaulemu tikamakambirana.”—Lemba lothandiza: Miyambo 19:11.
Muzikhululuka ndi mtima wonse. M’Baibulo mawu akuti “kukhululuka” anamasuliridwa kuchokera ku mawu achigiriki omwe amatanthauza kuiwala nkhani inayake. Choncho mukakhululuka sizitanthauza kuti mukuchepetsa vutolo kapena mukuona kuti silinachitike. Koma zimatanthauza kuti mwasankha kungoiwala nkhaniyo chifukwa mukudziwa kuti kusunga chakukhosi kungawononge kwambiri thanzi ndi banja lanu kuposa zimene mnzanuyo wachita.
Onaninso
Kodi Mungatani Kuti Muzikhululukirana?
N’chifukwa chiyani kukhululukirana sikophweka? Werengani nkhani kuti muone mmene Baibulo lingakuthandizireni.


text:
Kodi Ndi Tchimo Liti Limene Munthu Sangakhululukidwe?
Yankho la m’Baibulo
Munthu amachita tchimo loti Mulungu sangamukhululukire ngati akuchita zinthu zoipa kwambiri ndipo akusonyeza kuti sangasinthe. Kodi zimenezi zingachitike bwanji?
Mulungu angakhululukire munthu amene walapa tchimo lake n’kusiya zoipa zimene amachita. Angakhululukire munthuyo ngati amakhulupirira Yesu Khristu. (Machitidwe 3:19, 20) Koma nthawi zina munthu akhoza kumachita tchimo n’kufika poipa kwambiri moti sangasinthe. Baibulo limanena kuti munthu ngati ameneyu amakhala ndi “mtima woipa” ndipo chinyengo champhamvu cha uchimo chimakhala chitaumitsa mtima wake. (Aheberi 3:12, 13) Mtima wa munthu ameneyu umakhala ngati mphika wopindika womwe waotchedwa mu uvuni, moti munthu sangathenso kuuwongola. (Yesaya 45:9) Sipangakhalenso chifukwa chokhululukira munthu ameneyu. Choncho, amakhala kuti wachita tchimo lomwe Mulungu sangamukhululukire.
Atsogoleri achipembedzo a nthawi ya Yesu, anachita tchimo limeneli. Ankadziwa ndithu kuti mzimu wa Mulungu unkathandiza Yesu kuchita zinthu zosiyanasiyana. Koma ngakhale ankadziwa zimenezi, iwo ankanena kuti Yesu ankathandizidwa ndi Satana Mdyerekezi.
Kodi ndi machimo ati amene Mulungu angakhululukire munthu?
Kunyoza Mulungu chifukwa chosadziwa. Poyamba, mtumwi Paulo anali munthu wonyoza Mulungu. Koma kenako anasintha ndipo ananena kuti: “Anandichitira chifundo chifukwa ndinali wosadziwa ndi wopanda chikhulupiriro.”
—1 Timoteyo 1:13.
Chigololo. Baibulo limanena za anthu ena omwe poyamba ankachita chigololo. Koma atasiya khalidwe loipali, Mulungu anawakhululukira.
—1 Akorinto 6:9-11.
Kodi ndachita tchimo limene Mulungu sangandikhululukire?
Ngati mumakhumudwa kwambiri mukaganizira machimo amene munkachita poyamba komanso ngati mumafunitsitsa kusintha, ndiye kuti simunachite tchimo loti Mulungu sangakukhululukireni. Mulungu amakhululukira munthu ngakhale atachita tchimo mobwerezabwereza. Angachite zimenezi ngati akuona kuti mtima wa munthuyo udakali wabwino.
Anthu ena amaganiza kuti anachita tchimo loti Mulungu sangawakhululukire akaona kuti akumangodziimba mlandu chifukwa cha tchimo limene anachitalo. Komabe, Baibulo limasonyeza kuti nthawi zina mtima wathu ukhoza kutipangitsa kumamva ngati tachita tchimo loti Mulungu sangatikhululukire. (Yeremiya 17:9) Choncho ndi bwino kumakumbukira kuti Mulungu sanatipatse udindo woti tiziweruza ena kapena kumadziweruza tokha. (Aroma 14:4, 12) Mulungu akhoza kutikhululukira ngakhale zitakhala kuti mtima wathu ukutiimba mlandu.
Kodi Yudasi Isikariyoti anachita tchimo loti Mulungu sangamukhululukire?
Inde. Yudasi anali ndi mtima woipa kwambiri moti ankaba ndalama zomwe anthu ankapereka. Nthawi ina anauza Yesu kuti angachite bwino atagulitsa mafuta onunkhira n’cholinga choti ndalama zake athandizire osauka. Koma sikuti Yudasi ankaganiziradi osaukawo. Iye ankadziwa kuti akagulitsa mafutawo, ndalama zomwe ankasunga zichuluka kwambiri, moti akaba sizidziwika. (Yohane 12:4-8) Kenako Yudasi anafika poipa kwambiri moti pogulitsa Yesu ndi ndalama 30 zasiliva. Yesu ankadziwa kuti Yudasi sangasinthe moti anamutchula kuti “mwana wa chiwonongeko.” (Yohane 17:12) Zimenezi zikusonyeza kuti Yudasi anachita tchimo loopsa limeneli, ndipo Mulungu sadzamuukitsa.
N’zoona kuti Yudasi analapa, koma sikuti analapa kuchokera pansi pamtima. Tikutero chifukwa analapa osati kwa Mulungu, koma kwa atsogoleri achipembedzo amene anagwirizana nawo zogulitsa Yesu.
Onaninso
Kodi Mulungu Angandithandize Ndikapemphera?
Kodi Mulungu zimam’khudza tikamavutika?


text:
Simungatumikire Ambuye Awiri
“Kapolo sangatumikire ambuye awiri . . . Simungathe kutumikira Mulungu ndi Chuma nthawi imodzi.”—MAT. 6:24.
1-3. (a) Kodi mabanja ambiri amakumana ndi mavuto ati? (b) Nanga ena amatani pofuna kuthana ndi mavutowo? (Onani chithunzi pamwambapa.) (c) Kodi ndi mavuto ati amene amakhalapo pa nkhani yolera ana ngati makolo atapita kunja?
MLONGO wina dzina lake Marilyn * anati: “Amuna anga ankabwera kuntchito atatoperatu koma ndalama zimene ankalandira zinali zochepa. Ndiye ndinkafuna kuwathandiza komanso kugulira mwana wanga Jimmy zinthu zimene anzake akusukulu anali nazo.” Mlongoyu ankafunanso kuti azithandiza abale ake komanso asunge ndalama zina kuti adzagwiritse ntchito m’tsogolo. Anzake ambiri anali atapita kumayiko akunja kukasaka ndalama. Koma pamene iye ankaganiza zopita kunjako, ankakayikakayika. N’chifukwa chiyani ankakayika?
2 Marilyn ankada nkhawa akaganiza zoti asiyane ndi banja lake komanso zoti asiye kuchitira limodzi zinthu zokhudza kulambira. Koma ankaona kuti pali anthu ena amene anachoka ndipo mabanja awo akuchita bwino mumpingo. Iye ankadzifunsanso kuti, ‘Koma ndikapita kunja Jimmy akula bwino?’ Ankaona kuti n’zovuta kulera mwana wakeyo ‘m’malangizo a Yehova ndi kumuphunzitsa kaganizidwe kake’ kudzera pa Intaneti.—Aef. 6:4.
3 Marilyn anayamba kufufuza malangizo. Mwamuna wake ananena kuti sangakonde kuti apite kunja koma sangamuletse kupita. Akulu, komanso abale ndi alongo ena, anamuuza kuti asapite koma panali alongo ena angapo amene ankamulimbikitsa kuti apite. Alongowo ankati: “Ngati umakondadi banja lako upite basi. Sikuti usiya kutumikira Yehova.” Ngakhale kuti ankakayikakayika, Marilyn anatsanzika mwamuna wake ndi mwana wakeyo n’kupita kunja kukagwira ntchito. Ponyamukapo anati: “Ndibwerera posachedwa.”
TSATIRANI MFUNDO ZA M’BAIBULO POSAMALIRA BANJA LANU
4. (a) N’chifukwa chiyani anthu ena amapita kunja? (b) Kodi ndi ndani amene amakhala ndi udindo wosamalira ana awo?
4 Yehova samafuna kuti atumiki ake akhale pa umphawi wadzaoneni, ndipo kuyambira kale anthu akhala akusamukira kwina chifukwa cha umphawi. (Sal. 37:25; Miy. 30:8) Pa nthawi ya njala, Yakobo anatuma ana ake kuti apite ku Iguputo kukagula chakudya. * (Gen. 42:1, 2) Masiku ano, anthu ambiri amene amapita m’mayiko ena, samapita chifukwa cha njala. Ena amapita kuti abweze ngongole. Komanso ena amangofuna kukhala ndi moyo wapamwamba. Pofuna kukwaniritsa zolinga zimenezi, anthu ena amasiya mabanja awo n’kupita kudziko lina kapena m’dera lina m’dziko lawo lomwelo. Nthawi zambiri anthuwa amasiya udindo wosamalira ana m’manja mwa kholo limodzi, mwana wamkulu, agogo, achibale kapena anzawo. Ngakhale kuti anthuwa amamva chisoni kusiya mabanja awo, amadzikhululukira n’kumati sangachitire mwina koma kupita basi.
5, 6. (a) Kodi Yesu anati anthu angapeze bwanji chimwemwe? (b) Kodi ndi zinthu ziti zimene Yesu anauza otsatira ake kuti azipempha? (c) Kodi Yehova amatidalitsa bwanji?
5 M’nthawi ya Yesu, anthu ambiri analinso osauka, ndipo ayenera kuti ankaganiza kuti angakhale osangalala ngati akanakhala ndi ndalama zambiri. (Maliko 14:7) Koma Yesu ankafuna kuti anthuwo azidalira Yehova yemwe amapereka chuma chosatha. Pa ulaliki wake wa paphiri, Yesu anafotokoza kuti chimwemwe chenicheni sichimapezeka chifukwa chokhala ndi chuma kapena zimene ifeyo tingachite koma chifukwa chokhala pa ubwenzi ndi Atate wathu wakumwamba.
6 M’pemphero la chitsanzo, Yesu sanatiphunzitse kuti tizipempha chuma koma anati tizipempha “chakudya chathu chalero,” kutanthauza zofunika za tsiku ndi tsiku. Iye anapereka malangizo osapita m’mbali akuti: “Lekani kudziunjikira chuma padziko lapansi . . . Koma unjikani chuma chanu kumwamba.” (Mat. 6:9, 11, 19, 20) Tizikhulupirira kuti Yehova adzatidalitsa monga mmene amalonjezera. Sikuti iye amangosangalala mumtima mwake akaona tikumumvera koma amatipatsa zimene timafuna. Choncho kuti tipeze chimwemwe chenicheni tiyenera kudalira Atate wathu wachikondi osati ndalama.—Werengani Mateyu 6:24, 25, 31-34.
7. (a) Kodi Yehova wapereka kwa ndani udindo wolera ana? (b) N’chifukwa chiyani makolo ayenera kuthandizana kulera ana awo?
7 Munthu amene ‘amafunafuna choyamba chilungamo cha Mulungu,’ amaona udindo wake m’banja mmene Mulungu amauonera. Mu Chilamulo cha Mose muli mfundo imene Akhristu ayenera kuitsatira. Mfundo yake ndi yakuti makolo ayenera kuphunzitsa ana awo za Yehova. (Werengani Deuteronomo 6:6, 7.) Mulungu anapereka udindo umenewu kwa makolo osati kwa agogo kapena wina aliyense. Mfumu Solomo ananena kuti: “Mwana wanga, tamvera malangizo a bambo ako, ndipo usasiye malamulo a mayi ako.” (Miy. 1:8) Apa Yehova ankatanthauza kuti makolo onse awiri ayenera kuthandizana kuphunzitsa ana awo. (Miy. 31:10, 27, 28) Nthawi zambiri ana amaphunzira za Yehova akamamva makolo awo akukambirana kapena akamaona zochita zawo.
MAVUTO AMENE AMAKHALAPO
8, 9. (a) Kodi chimachitika n’chiyani ngati makolo apita kukagwira ntchito kunja? (b) Kodi ndi mavuto ena ati amene amabwera ngati munthu wasiyana ndi banja lake?
8 Anthu ambiri asanapite kunja amaganizira ubwino ndi kuipa kwake koma pali mavuto ena amene sawaganizira. (Miy. 22:3) * Marilyn amene tamutchula uja atangopita kunja, anayamba kulisowa banja lake koopsa. Nayenso mwamuna wake ndi mwana wake ankamusowa kwambiri. Jimmy ankangokhalira kumufunsa kuti, “Amayi, n’chifukwa chiyani mwandithawa?” Poyamba ankaganiza kuti akhala miyezi yochepa koma anakhala zaka zingapo. Kenako anadabwa kuona kuti zinthu zayamba kusintha. Anaona kuti Jimmy wasintha kwambiri moti sankakondanso mayi akewo kapena kuwauza maganizo ake ngati poyamba. Marilyn ananena modandaula kuti, “Mwana wanga sandikondanso.”
9 Makolo akasiyana ndi ana awo, chikondi chimayamba kuchepa ndipo makhalidwe a anawo amasokonekera. * Ana akasiyidwa ali aang’ono, makolowo n’kukhala kwina kwa nthawi yaitali mavuto amene amakhalapo amakhalanso aakulu kwambiri. Marilyn ankauza Jimmy kuti wapita kunjako n’cholinga choti amuthandize, koma Jimmy ankaona kuti mayi akewo amuthawa. Jimmy ankadandaula kwambiri chifukwa cha kuchoka kwa mayi akewo. Koma akabwera kudzamuona sankasangalala nawonso. Jimmy ankaona kuti zimene mayi akewo akuchita si zabwino ndipo si oyenera kuwamvera kapena kuwakonda. Umutu ndi mmene ana ambiri amene asiyidwa amamvera.—Werengani Miyambo 29:15.
10. (a) Kodi ana amavutika bwanji ngati makolo ali kwina n’kumangotumiza mphatso? (b) Kodi makolo amene ali kutali sangathe kuchitira ana awo zinthu ziti?
10 Marilyn ankayesa kutumiza ndalama komanso mphatso koma anazindikira kuti zimenezi zinali zosakwanira kwa mwana wakeyo. Iye mosazindikira ankaphunzitsa mwanayo kuti aziona chuma kukhala chofunika kwambiri kuposa ubwenzi ndi Mulungu komanso ndi anthu a m’banja lake. (Miy. 22:6) Nthawi zina, Jimmy ankanena kuti: “Mayi, olo musadzabwerenso. Muzingotumiza mphatsozo basi.” Marilyn anazindikira kuti n’zosatheka kulera bwinobwino mwana wake kudzera pa Intaneti, makalata kapena mafoni. Iye anati: “N’zosatheka kukumbatira mwana wako pa Intaneti.”
11. (a) Kodi banja limakumana ndi mavuto ati ngati wina wapita kunja kukagwira ntchito? (b) Kodi n’chiyani chinathandiza mlongo wina kuzindikira kuti ayenera kubwerera kwawo?
11 Ubwenzi wa Marilyn ndi Yehova komanso ndi mwamuna wake unayamba kusokonekeranso. Mipata yopita ku misonkhano komanso mu utumiki inayamba kuchepa ndipo abwana ake ankamuvutitsa kuti agone naye. Marilyn ndi mwamuna wake analibe munthu woti azimufotokozera zakukhosi akakumana ndi mavuto. Choncho anayamba kucheza ndi anthu olakwika moti anangotsala pang’ono kuchita chigololo. Marilyn anazindikira kuti ngakhale kuti sanachite chigololo, iwo analephera kutsatira malangizo a m’Baibulo akuti azilimbikitsana komanso kupatsana mangawa. Zinali zosatheka kuti akaona zosangalatsa aziuzana nthawi yomweyo, kapena kusekererana komanso kusonyezana chikondi m’njira zosiyanasiyana. (Nyimbo 1:2; 1 Akor. 7:3, 5) Sakanathanso kulambira Yehova limodzi ndi mwana wawo. Marilyn anati: “Nditamva pa msonkhano wachigawo kuti Kulambira kwa Pabanja n’kofunika kwambiri kuti tidzapulumuke, ndinaona kuti ndi bwino kubwerera. Ndinafunika kukonzanso ubwenzi wanga ndi Yehova komanso ndi banja langa.”
MALANGIZO ENA NDI ABWINO KOMA ENA NDI OIPA
12. Kodi ndi malangizo ati a m’Malemba omwe angathandize anthu amene asiya mabanja awo chifukwa cha ntchito?
12 Marilyn ataganiza zobwerera kwawo anthu ena sanasangalale nazo. Akulu a mumpingo umene ankasonkhana anamuyamikira chifukwa cha chikhulupiriro komanso kulimba mtima kwake. Koma abale ndi alongo ena amene nawonso anasiya mabanja awo, sanasangalale ndi zomwe Marilyn anasankhazi. M’malo motengera chitsanzo chakechi iwo anayamba kulankhula zomufooketsa. Iwo anamuuza kuti: “Iwetu tikuona ukubweranso posachedwapa. Ukuganiza kuti uzikapeza bwanji ndalama kumudziko?” M’malo molankhula mawu ofooketsa ngati amenewa, Akhristu ayenera kulimbikitsa “akazi achitsikana kukonda amuna awo, kukonda ana awo, kukhala . . . ogwira ntchito zapakhomo,” kutanthauza panyumba pawo, “kuti mawu a Mulungu asanyozedwe.”—Werengani Tito 2:3-5.
13, 14. N’chifukwa chiyani pamafunika chikhulupiriro cholimba kuti munthu amvere Mulungu osati anthu? Perekani chitsanzo.
13 Anthu ambiri amene amapita kukagwira ntchito m’mayiko ena amakhala m’madera amene anthu amaona kuti kupezera banja komanso makolo zinthu n’kofunika kwambiri kuposa chilichonse. Choncho kuti Mkhristu asatengere zimenezi, n’kuchita zimene zingasangalatse Yehova, amafunika kuti akhale ndi chikhulupiriro cholimba.
14 Taganizirani zimene zinachitikira mlongo wina dzina lake Carin. Iye anati: “Pamene mwana wathu Don ankabadwa, ine ndi mwamuna wanga tinkagwira ntchito kunja. Ndipo ndinali nditangoyamba kumene kuphunzira Baibulo. Achibale anga onse ankafuna kuti ndim’tumize Don kumudzi kukakhala ndi makolo anga mpaka titapeza ndalama zokwanira.” Koma Carin atakana kuchita zimenezi achibale akewo, kuphatikizapo mwamuna wake, anamuseka kwambiri ndipo ankamunena kuti ndi waulesi. Carin anati: “Kunena zoona, pa nthawiyo sindinkadziwa bwinobwino mavuto amene angakhalepo chifukwa cholola kuti Don akakhale ndi makolo anga kwa zaka zochepa. Koma zomwe ndinkadziwa n’zakuti Yehova anapereka udindo wolera ana kwa makolo.” Carin atakhalanso woyembekezera, mwamuna wake yemwe sanali Mboni anamulimbikitsa kuti achotse mimbayo. Zomwe Carin anachita poyamba paja, zinalimbitsa chikhulupiriro chake moti pa nkhaniyi anamveranso Yehova. Panopa iye amakhala mosangalala ndi mwamuna wake komanso ana awo awiri. Akanakhala kuti anatumiza anawo kuti azikakhala ndi anthu ena si bwenzi zili chonchi.
15, 16. (a) Fotokozani zimene zinachitikira mlongo wina makolo ake atamusiya kuti aleredwe ndi agogo ake. (b) N’chifukwa chiyani iye sanafune kuchita zimenezi ndi mwana wake?
15 Mlongo wina dzina lake Vicky ananena kuti: “Kwa zaka zingapo ndinaleredwa ndi agogo anga aakazi, pamene makolo anga ankakhala ndi mng’ono wanga. Atadzanditenga sindinkawaonanso ngati makolo anga. Mng’ono wanga ankamasuka nawo bwinobwino koma ine zinkandivuta mpaka pamene ndinakula. Ine ndi mng’ono wanga timauza makolo athu kuti tidzawasamalira akadzakalamba. Mng’ono wanga adzachita zimenezi chifukwa chowakonda koma ine ndidzangochita chifukwa choti ndi makolo anga.
16 Vicky anati: “Panopa mayi anga akufuna kuti ndikawasiyire mwana wanga wamkazi ngati mmene iwowo anachitira ndi ineyo. Koma ndinawakanira mwaulemu. Ine ndi mwamuna wanga tikufuna kuphunzitsa mwana wathu njira za Yehova. Ndiponso sindikufuna kusokoneza ubwenzi wanga ndi mwana wangayu.” Vicky anazindikira kuti chofunika kwambiri ndi kumvera Yehova osati kupeza chuma kapena kusangalatsa achibale. Yesu anafotokoza momveka bwino kuti: “Simungathe kutumikira Mulungu ndi Chuma nthawi imodzi.”—Mat. 6:24; Eks. 23:2.
YEHOVA AMATITHANDIZA KUTI ZINTHU ZIZITIYENDERA BWINO
17, 18. (a) Kodi Mkhristu aliyense ayenera kusankha bwino pa nkhani iti? (b) Kodi nkhani yotsatira idzayankha mafunso ati?
17 Atate wathu wakumwamba ndi wokonzeka kutithandiza kupeza zofunika pa moyo wathu ngati tipitiriza kufunafuna Ufumu choyamba ndi chilungamo chake. (Mat. 6:33) Choncho Mkhristu aliyense ayenera kusankha bwino zochita nthawi zonse. Yehova walonjeza kuti adzapereka “njira yopulumukira” mavuto alionse popanda kuphwanya mfundo zake. (Werengani 1 Akorinto 10:13.) Tiyenera kuyembekezera Yehova ndi mtima wonse, kumudalira ndiponso kutsatira malamulo ndi mfundo zake. Tizimupempha kuti atipatse nzeru komanso azititsogolera. Tikatero “iye adzachitapo kanthu.” (Sal. 37:5, 7) Adzatidalitsa pamene tikuyesetsa kumutumikira podziwa kuti ndi Ambuye wabwino. Tikamayesetsa kumumvera pa chilichonse iye adzatithandiza kuti zinthu zizitiyendera bwino.—Yerekezerani ndi Genesis 39:3.
18 Kodi munthu amene anasiyana ndi banja lake angatani kuti akonzenso ubwenzi wawo? Kodi ndi zinthu ziti zimene tingachite kuti tizisamalira banja lathu popanda kupita kwina kukagwira ntchito? Nanga tingathandize bwanji ena kuti asankhe bwino pa nkhani imeneyi? Mayankho a mafunso amenewa tidzawapeza m’nkhani yotsatira.
^ ndime 1 Mayina asinthidwa.
^ ndime 4 Ulendo uliwonse umene ana a Yakobo anayenda popita ku Iguputo sunkaposa milungu itatu. Ndipo pamene Yakobo ndi ana ake anasamukira ku Iguputo anatenga akazi ndi ana awo.—Gen. 46:6, 7.
^ ndime 8 Onani nkhani yakuti, “Kodi Osamukira Kudziko Lina Amakapezadi Zimene Akufuna?” mu Galamukani! ya February 2013.
^ ndime 9 Malipoti ochokera m’mayiko osiyanasiyana akusonyeza kuti munthu akasiyana ndi banja lake pamakhala mavuto ambiri. Ena amachita chigololo, amagonana ndi amuna kapena akazi anzawo kapenanso ndi achibale awo.Ana amalowerera, sakhoza bwino kusukulu, amakhala olusa, ankhawa ndiponso mwina amafuna kudzipha.


text:
Popeza “Mwadziwa Mulungu,” Kodi Muyenera Kuchita Chiyani?
“Mwadziwa Mulungu.”—AGAL. 4:9.
1. N’chifukwa chiyani oyendetsa ndege amafunika kutsatira mndandanda wa zinthu zofunika?
ANTHU amene amayendetsa ndege zina amaonetsetsa kuti asananyamuke, atsatira mndandanda wa zinthu 30 zofunika. Kupanda kutsatira zinthu zimenezi, akhoza kuchita ngozi. Makamaka oyendetsa amene akhala akugwira ntchitoyi kwa nthawi yaitali ndi amene amalimbikitsidwa kutsatira zinthuzi. Anthu oterewa akhoza kuyamba kutayirira n’kumanyalanyaza malangizo okhudza ntchitoyi.
2. Kodi Akhristu ayenera kuchita chiyani?
2 Mofanana ndi woyendetsa ndege amene amafuna kupewa ngozi, nanunso muyenera kutsatira mndandanda wa zinthu zimene zingathandize kuti chikhulupiriro chanu chikhalebe cholimba. Kaya mwangobatizidwa kumene kapena mwatumikira Mulungu zaka zambiri, nthawi ndi nthawi muyenera kuona ngati chikhulupiriro chanu chidakali cholimba komanso ngati mukupitirizabe kudzipereka kwa Yehova Mulungu. Kulephera kuchita zimenezi kungachititse kuti muyambe kufooka mwauzimu. Baibulo limatichenjeza kuti: “Amene akuyesa kuti ali chilili asamale kuti asagwe.”—1 Akor. 10:12.
3. Kodi Akhristu a ku Galatiya anafunika kuchita chiyani?
3 Akhristu a ku Galatiya anayenera kuonanso kuzama kwa chikhulupiriro chawo. Iwo anayeneranso kuona ngati ankagwiritsa bwino ntchito ufulu wawo monga Akhristu. Kudzera mu nsembe ya dipo lake, Yesu anatsegula njira kuti amene angamukhulupirire adziwe Mulungu. Iwo analinso ndi mwayi wokhala ana a Mulungu. (Agal. 4:9) Kuti zimenezi zitheke, Akhristu a ku Galatiya anayenera kukana ziphunzitso za Ayuda olimbikitsa kuti azitsatira Chilamulo cha Mose. Akhristu osadulidwa a mitundu ina, amene anali m’mipingo, anali oti sanatsatirepo Chilamulo. Choncho Akhristu onse, achiyuda ndi a mitundu ina omwe, ankafunika kukula mwauzimu. Iwo anafunika kuzindikira kuti kutsatira Chilamulo cha Mose si kumene kukanasonyeza kuti iwo anali olungama.
ZIMENE MUNTHU ANGACHITE KUTI ADZIWE MULUNGU
4, 5. Kodi cholinga cha malangizo a Paulo kwa Akhristu a ku Galatiya chinali chiyani? Nanga n’chifukwa chiyani zimenezi zilinso zothandiza kwa ife?
4 Cholinga cha malangizo a mtumwi Paulo kwa Akhristu a ku Galatiya chinali kuthandiza Akhristu oona kuti asasiye kutsatira choonadi cha m’Baibulo n’kubwerera ku zinthu zakale. Yehova anauzira mtumwiyu kulimbikitsa Akhristu onse kukhala olimba. Malangizowa sankapita kwa Akhristu a ku Galatiya okha.
5 Tonsefe tingachite bwino kukumbukira zimene zinachitika kuti timasuke ku ukapolo wauzimu n’kukhala Mboni za Yehova. Kuti muthe kukumbukira bwino, taganizirani mafunso awiri awa: Kodi munachita zinthu ziti kuti muyenerere kubatizidwa? Kodi mukukumbukira zimene zinakuthandizani kudziwa Mulungu komanso kudziwidwa ndi iye n’kuyamba kusangalala ndi ufulu weniweni wauzimu?
6. Kodi tikambirana zinthu ziti?
6 Pali zinthu 9 zimene aliyense anachita kuti ayenerere kubatizidwa. Zinthu zimenezi tingaziyerekezere ndi zimene woyendetsa ndege amatsatira asananyamuke ndipo zikupezeka pa kabokosi kakuti, “Zofunika Kuti Munthu Abatizidwe Komanso Apitirize Kukula Mwauzimu.” Kukumbukira zinthu zimenezi nthawi zonse kungatithandize kuti tisabwerere ku zinthu za m’dzikoli. Kutsatira zinthu zonse zofunika kuchita asananyamuke, kumathandiza woyendetsa ndege kupewa ngozi. Nafenso tikhoza kupitiriza kutumikira Mulungu mokhulupirika ngati nthawi zonse timaganizira zinthu zimene tinachita kuti tiyenerere kubatizidwa.
AMENE AMADZIWIDWA NDI MULUNGU AMAPITIRIZA KUKULA MWAUZIMU
7.Kodi tiyenera kutsatira chiyani, nanga n’chifukwa chiyani?
7 Mndandanda wa zinthu zimene woyendetsa ndege amatsatira umamuthandiza kukumbukira kuti nthawi zonse amayenera kuchita zinazake asananyamuke. Nafenso tiyenera kumaona mmene moyo wathu wauzimu ulili komanso zinthu zauzimu zimene timachita kuyambira pamene tinabatizidwa. Paulo analembera Timoteyo kuti: “Gwiritsitsabe chitsanzo cha mawu olondola amene unawamva kwa ine, komanso chikhulupiriro ndi chikondi zomwe zili mwa Khristu Yesu.” (2 Tim. 1:13) “Mawu olondola” amenewa amapezeka m’Mawu a Mulungu. (1 Tim. 6:3) Munthu amatha kujambula chithunzi kuti anthu adziwe mmene chinthu chinachake chimaonekera. Mofanana ndi zimenezi, “chitsanzo cha mawu olondola” chimatithandiza kudziwa ndiponso kutsatira zimene Yehova amafuna kuti tizichita. Tsopano tiyeni tikambirane zinthu zimene zinatithandiza kuti tiyenerere kubatizidwa. Zimenezi zitithandiza kuona ngati tikutsatira chitsanzo cha mawu olondola.
8, 9. (a) N’chifukwa chiyani tifunika kupitiriza kuphunzira komanso kulimbitsa chikhulupiriro chathu? (b) Perekani chitsanzo chosonyeza kufunika kokula mwauzimu komanso chifukwa chake sikutha.
8 Chinthu choyambirira chimene timachita ndi kuphunzira. Kenako timayamba kukhulupirira. Koma kuti tikule mwauzimu, timafunika kupitiriza kuphunzira komanso kulimbitsa chikhulupiriro chathu. (2 Ates. 1:3) Chinthu ‘chikamakula,’ chimasintha, choncho munthu akamakula mwauzimu, amayenera kusintha. Motero tikabatizidwa, timayenera kupitiriza kukula mwauzimu osati kungokhala pamodzimodzi.
9 Tingayerekezere kukula kwathu mwauzimu ndi mmene mtengo umakulira. Mtengo ukhoza kukula kwambiri makamaka ngati uli ndi mizu yambiri komanso ngati mizu yakeyo inapita pansi kwambiri. Mwachitsanzo, mitengo ina ya mkungudza ya ku Lebanoni imakhala yaitali ngati nyumba yosanjikizana ka 12 ndipo imakhala ndi mizu yolimba komanso yopita pansi kwambiri. Thunthu la mitengoyi limakhala lalikulu moti mukhoza kuzunguliza chingwe chokwana mamita 12. (Nyimbo 5:15) Mitengoyi ikakula kwambiri chonchi, imapitirizabe kukula ngakhale kuti kukulako sikuonekera kwambiri. Chaka chilichonse thunthu la mtengowu limakulabe komanso mizu yake imakulabe ndiponso kupita pansi. Izi zimachititsa kuti mtengowo ukhale wolimba kwambiri. Zimenezi n’zimenenso Akhristu ayenera kuchita. Tikangoyamba kuphunzira Baibulo tingathe kupita patsogolo mwamsanga ndipo kenako kubatizidwa. Abale ndi alongo amaona mosavuta kuti tikupita patsogolo. Tikhozanso kuyenerera upainiya kapena maudindo ena. Koma pakapita zaka, sizingamaonekenso kwambiri kuti tikukula mwauzimu. Komabe, tifunika kulimbitsa chikhulupiriro chathu komanso kupitiriza kuphunzira “kufikira tidzakhale munthu wachikulire, wofika pa msinkhu wauchikulire umene Khristu anafikapo.” (Aef. 4:13) Choncho mofanana ndi mtengo, tiyenera kupitiriza kukula mwauzimu n’kukhala Mkhristu wolimba.
10. N’chifukwa chiyani Akhristu onse ayenera kupitirizabe kukula mwauzimu?
10 Ngakhale kuti ndife Akhristu olimba, tiyenera kumakulabe. Tizipitiriza kuphunzira komanso kulimbitsa chikhulupiriro chathu. Zimenezi zimathandiza kuti tizike mizu m’Mawu a Mulungu. (Miy. 12:3) Mu mpingo wachikhristu muli abale ndi alongo ambiri amene achita zimenezi. Mwachitsanzo, mbale wina amene wakhala mkulu kwa zaka zoposa 30, amaona kuti akukulabe mwauzimu. Iye anati: “Panopa ndikumvetsa kwambiri Baibulo. Nthawi zonse ndimafufuza njira zoti nditsatire mfundo ndi malamulo a m’Baibulo. Komanso ndayamba kukonda kwambiri utumiki.”
PITIRIZANI KULIMBITSA UBWENZI WANU NDI MULUNGU
11. N’chiyani chingatithandize kudziwa bwino Yehova?
11 Kukula mwauzimu kumaphatikizapo kulimbitsa ubwenzi ndi Atate wathu, Yehova. Iye amafuna tizidziwa kuti amasangalala nafe, amatikonda komanso amatiteteza. Amafuna kuti tizimva ngati mmene mwana amamvera akakumbatiridwa ndi kholo lake lomwe limamukonda kapena ngati mmene timamvera tikakhala ndi mabwenzi athu apamtima. Koma monga mukudziwa, ubwenzi woterewu sungangochitika lero ndi lero. Pamafunika nthawi kuti tim’dziwe bwino Yehova komanso kuti tiyambe kumukonda kwambiri. Choncho kuti mudziwe bwino Yehova, m’pofunika muzipeza nthawi yowerenga Mawu ake tsiku lililonse. Muyeneranso kuyesetsa kumawerenga magazini onse a Nsanja ya Olonda ndi Galamukani! komanso mabuku ena othandiza kuphunzira Baibulo.
12. Kodi tiyenera kuchita chiyani kuti tizidziwidwa ndi Yehova?
12 Mabwenzi a Mulungu amakula mwauzimu akamapemphera mochokera pansi pa mtima komanso akamacheza ndi abale ndi alongo awo. (Werengani Malaki 3:16.) ‘Makutu a Yehova amamva pembedzero lawo.’ (1 Pet. 3:12) Mofanana ndi kholo lachikondi, Yehova amamvetsera mwatcheru mapemphero athu opempha kuti atithandize. Choncho tiyenera ‘kulimbikira kupemphera.’ (Aroma 12:12) Sitingathe kukhala Mkhristu wolimba popanda thandizo la Mulungu. Mavuto amene timakumana nawo m’dzikoli, sitingathe kuthana nawo tokha. Kusiya kupemphera kuli ngati kudzidulira thandizo limene Yehova mofunitsitsa amatipatsa kuti tikhale olimba. Kodi mumakhutira ndi mapemphero anu kapena mukuona kuti ndi ofunika kuwakonza kuti azikhala ochokera pansi pa mtima?—Yer. 16:19.
13. N’chifukwa chiyani kusonkhana ndi Akhristu kuli kofunika kuti tikule mwauzimu?
13 Yehova amasangalala ndi anthu amene “amathawira kwa iye kuti apeze chitetezo.” (Nah. 1:7) Choncho ngakhale kuti tadziwa Mulungu, tiyenera kupitiriza kusonkhana ndi Akhristu anzathu nthawi zonse. M’dziko lovutali, tingachite bwino kumakhala pafupi ndi abale ndi alongo athu omwe angatilimbikitse. Kodi kuchita zimenezi kuli ndi phindu lotani? Mu mpingo wachikhristu timapezamo anthu amene angatilimbikitse “pa chikondi ndi ntchito zabwino.” (Aheb. 10:24, 25) Kuti tithe kusonyezana chikondi chimene Paulo ananena palembali, tiyenera kumasonkhana komanso kumachita zinthu ndi Akhristu anzathu. Choncho nthawi zonse muzionetsetsa kuti mukupezeka pa misonkhano komanso kupereka ndemanga.
14. N’chifukwa chiyani tinganene kuti munthu amafunika kusintha komanso kulapa nthawi ndi nthawi?
14 Kuti tikhale Mkhristu tinalapa machimo athu komanso kutembenuka. Koma kulapa machimo sikumatha. Popeza ndife opanda ungwiro, uchimo uli ngati njoka imene yakonzeka kuti itilume nthawi iliyonse. (Aroma 3:9, 10; 6:12-14) Chotero si bwino kumadzinamiza kuti sitingachimwe. Ubwino wake Yehova amatilezera mtima tikamayesetsa kupewa zinthu zimene zingatichimwitse komanso tikamayesetsa kusintha. (Afil. 2:12; 2 Pet. 3:9) Chofunika n’kugwiritsa ntchito nthawi yathu ndiponso zinthu zathu potumikira Yehova osati kumangochita zofuna zathu. Mlongo wina analemba kuti: “Ndinaleredwa m’banja la Mboni koma sindinkamudziwa bwino Yehova. Ndinkaona kuti Yehova ndi woopsa kwambiri ndipo sindingathe kumukondweretsa.” Chifukwa choti ankalakwitsa zinthu zina, iye ankaona kuti sanali pa ubwenzi wabwino ndi Mulungu. Mlongoyo ananenanso kuti: “Ndinkakonda Yehova ndithu koma kungoti sindinkamudziwa bwinobwino. Nditapemphera kwambiri, ndinayamba kusintha maganizo. Ndinazindikira kuti Yehova ankanditsogolera ngati kamwana ndipo ankandithandiza pa vuto lililonse limene ndinkakumana nalo. Ankandisonyeza mokoma mtima njira yoyenera kuyenda.”
15. Kodi Yesu ndi Atate ake amadziwa chiyani zokhudza ife?
15 Petulo ndi atumwi ena atatulutsidwa m’ndende mozizwitsa, mngelo wa Mulungu anawauza kuti ‘apitirize kuuza anthu’ uthenga wabwino. (Mac. 5:19-21) Kugwira nawo ntchito yolalikira mlungu uliwonse ndi chimodzi mwa zinthu zimene tiyenera kuchita. Yesu ndi Atate ake amadziwa chikhulupiriro chimene tili nacho komanso amayamikira zimene timachita mu utumiki. (Chiv. 2:19) M’bale amene tamutchula m’ndime 10 uja ananenanso kuti: “Utumiki ndi chinthu chofunika kwambiri pa moyo wathu.” Nafenso tiyenera kuona choncho.
16. N’chifukwa chiyani tiyenera kuganizira za kudzipereka kwathu kwa Yehova?
16 Nthawi ndi nthawi muziganizira za kudzipereka kwanu. Chinthu chamtengo wapatali kwambiri chimene tili nacho ndi ubwenzi wathu ndi Yehova. Iye amadziwa anthu ake. (Werengani Yesaya 44:5.) Muziganizira za ubwenzi wanu ndi Yehova ndipo muzimupempha kuti akuthandizeni kuulimbitsa. Muziganiziranso za tsiku limene munabatizidwa chifukwa ndi tsiku lofunika kwambiri. Zimenezi zidzakuthandizani kukumbukira kuti pamene munabatizidwa, munasonyeza kuti munali mutasankha chinthu chofunika kwambiri kuposa chilichonse.
KUPIRIRA N’KOFUNIKA KUTI MUKHALEBE PA UBWENZI NDI MULUNGU
17. N’chifukwa chiyani kupirira kuli kofunika kuti tikhalebe pa ubwenzi ndi Yehova?
17 M’kalata yake yopita kwa Agalatiya, Paulo anatsindika kufunika kopirira. (Agal. 6:9) Masiku ano, Akhristu amafunikanso kupirira. N’zoona kuti muzikumana ndi mavuto koma Yehova azikuthandizani. Muzipempha mzimu wake nthawi zonse. Mudzasangalala kwambiri mukaona kuti m’malo mwa chisoni mukukhala osangalala ndipo m’malo mokhumudwa mukukhala ndi mtendere mumtima. (Mat. 7:7-11) Ndi bwino kumaganizira mfundo iyi: Ngati Yehova amasamalira mbalame, kuli bwanji inuyo amene mumam’konda ndipo munadzipereka kwa iye? (Mat. 10:29-31) Kaya mukumane ndi mavuto otani, musafooke ndipo musataye mtima. Yehova adzatidalitsa kwambiri chifukwa chakuti amatidziwa.
18. Popeza ‘tadziwa Mulungu,’ kodi tiyenera kuchita chiyani?
18 Ngati mwayamba kudziwa Mulungu ndipo mwabatizidwa posachedwapa, kodi muyenera kuchita chiyani? Pitirizani kuphunzira za Yehova kuti ubwenzi wanu ndi iye ulimbe kwambiri. Ngati munabatizidwa kalekale, kodi muyenera kuchita chiyani? Muyenera kupitiriza kuphunzira za Yehova mozama kwambiri. Tisaganize kuti tafika ponena kuti, ‘Aaa basi ubwenzi wanga ndi Yehova uli bwino.’ M’malomwake, tizidzifufuza nthawi ndi nthawi kuti tione zimene tiyenera kuchita. Tizichita zimenezi n’cholinga choti tizilimbitsabe ubwenzi wathu ndi Yehova, yemwe ndi Atate wathu, Mnzathu wapamtima komanso Mulungu wathu.—Werengani 2 Akorinto 13:5, 6.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 Chotero, ngati pakati panu pali kulimbikitsana kulikonse mwa Khristu,+ kaya kutonthozana kulikonse kwa chikondi, kaya mzimu woganizirana,+ kaya chikondi chachikulu+ chilichonse ndi chifundo,
2 chititsani chimwemwe changa kusefukira pokhala ndi maganizo amodzi,+ ndi chikondi chofanana. Mukhalenso ogwirizana mu mzimu umodzi, ndi mtima umodzi.+
3 Musachite chilichonse ndi mtima wokonda mikangano+ kapena wodzikuza,+ koma modzichepetsa, ndi kuona ena kukhala okuposani.+
4 Musamaganizire zofuna zanu zokha,+ koma muziganiziranso zofuna za ena.+
5 Khalani ndi maganizo amenewa, amenenso Khristu Yesu anali nawo.+
6 Ngakhale kuti iye anali ndi maonekedwe a Mulungu,+ kukhala wolingana ndi Mulungu sanakuganizirepo ngati chinthu choti angalande.+
7 Sanatero ayi, koma anasiya zonse zimene anali nazo n’kukhala ngati kapolo,+ ndi kukhala wofanana ndi anthu.+
8 Kuposanso pamenepo, atakhala munthu,+ anadzichepetsa ndi kukhala womvera mpaka imfa.+ Anakhala womvera mpaka imfa ya pamtengo wozunzikirapo.+
9 Pa chifukwa chimenechinso, Mulungu anamukweza n’kumuika pamalo apamwamba.+ Ndipo anamukomera mtima n’kumupatsa dzina loposa lina lililonse.+
10 Anachita zimenezi kuti m’dzina la Yesu, onse akumwamba, apadziko lapansi, ndi apansi pa nthaka apinde mawondo awo.+
11 Kutinso aliyense avomereze poyera ndi lilime lake+ kuti Yesu Khristu ndiye Ambuye,+ polemekeza Mulungu Atate.+
12 Chotero, okondedwa anga, monga mmene mwakhalira omvera nthawi zonse,+ osati pokhapokha ine ndikakhalapo, koma mofunitsitsa kwambiri tsopano pamene ine kulibe, pitirizani kukonza chipulumutso chanu, mwamantha+ ndi kunjenjemera.
13 Pakuti Mulungu amachita zinthu m’njira imene imamusangalatsa. Iye amalimbitsa zolakalaka zanu+ kuti muchite zinthu zonse zimene iye amakonda.+
14 Muzichita zinthu zonse popanda kung’ung’udza+ ndi kutsutsana,+
15 kuti mukhale opanda chifukwa chokunenezani nacho ndiponso osalakwa.+ Mukhale ana a Mulungu opanda chilema+ pakati pa m’badwo wopotoka maganizo ndi wokhotakhota,+ umene mukuwala pakati pawo monga zounikira m’dzikoli.+
16 Muchite zimenezi pamene mukupitirizabe kugwira mwamphamvu mawu amoyo,+ kuti ndikakhale ndi chifukwa chosangalalira m’tsiku la Khristu,+ poona kuti sindinathamange pachabe, kapena kuchita khama pachabe.+
17 Ngakhale kuti ndikudzipereka ngati nsembe yachakumwa imene ikuthiridwa+ pansembe+ ndi pa ntchito yotumikira anthu imene chikhulupiriro chakupatsani,+ ndine wokondwa ndipo ndikukondwera+ ndi inu nonse.
18 Tsopano inunso khalani okondwa ndipo sangalalani limodzi ndi ine.+
19 Koma ine, mwa Ambuye Yesu ndikuyembekeza kutumiza Timoteyo kwa inu posachedwapa, kuti ndidzasangalale+ ndikadzamva mmene zinthu zilili kwa inu.
20 Pakuti ndilibe wina wamtima ngati iye, amene angasamaledi+ za inu moona mtima.
21 Pakuti ena onse akungofuna za iwo eni,+ osati za Khristu Yesu.
22 Koma inu mukudziwa kudalirika kumene iye anaonetsa, kuti monga mwana+ ndi bambo ake, watumikira monga kapolo limodzi ndi ine kupititsa patsogolo uthenga wabwino.
23 Choncho, ameneyu ndiye munthu amene ndikuyembekeza kumutumiza kwa inu, ndikangodziwa mmene zinthu zikhalire kwa ine.
24 Ndithudi, ndikukhulupirira mwa Ambuye kuti inenso ndibwera posachedwa.+
25 Komabe, ndaona kuti n’kofunika kutumiza Epafurodito kwa inu.+ Ameneyu ndi m’bale wanga, wantchito mnzanga+ ndi msilikali mnzanga.+ Komanso iye ndi nthumwi yanu ndi wonditumikira pa zosowa zanga.
26 Pakuti iye akulakalaka kukuonani nonsenu, ndipo akuvutika maganizo chifukwa munamva kuti anali kudwala.
27 Inde, n’zoona, anadwaladi kutsala pang’ono kufa. Koma Mulungu anam’chitira chifundo.+ Ndipo chifundo chimenecho sanachitire iye yekha ayi, koma inenso, kuti chisoni changa chisawonjezeke.
28 Choncho, ndikumutumiza mofulumira kwambiri, kuti inu mukamuona musangalale, ndiponso kuti chisoni changa chichepe.
29 Chotero, mulandireni monga mwa nthawi zonse,+ mwa Ambuye ndi chimwemwe chonse. Ndipo abale okhala ngati iyeyu muziwalemekeza kwambiri,+
30 pakuti chifukwa cha ntchito ya Ambuye, anatsala pang’ono kufa.+ Anaika moyo wake pachiswe, kuti adzanditumikire m’malo mwa inu,+ popeza simuli kuno.
Patsani ena
Patsani ena
Afilipi 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=50&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D50%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 Yehova analankhulanso ndi Mose, kuti:
2 “Uza ana a Isiraeli kuti, ‘Munthu+ akachimwa mosadziwa+ mwa kuchita zinthu zimene Yehova analamula kuti musachite, iye akachita chimodzi mwa zimenezo muzichita izi:
3 “‘Ngati wansembe, wodzozedwa,+ wachita tchimo+ limene lapalamulitsa anthu onse, azipereka kwa Yehova ng’ombe yaing’ono yamphongo yopanda chilema monga nsembe yamachimo chifukwa cha tchimo lakelo.+
4 Azibweretsa ng’ombe yamphongoyo pamaso pa Yehova pakhomo la chihema chokumanako+ ndipo aziika dzanja lake pamutu wa ng’ombeyo,+ kenako aziipha pamaso pa Yehova.
5 Pamenepo wansembe, wodzozedwayo,+ azitengako pang’ono magazi a ng’ombeyo ndi kulowa nawo m’chihema chokumanako.
6 Kenako wansembe aziviika chala chake+ m’magaziwo ndi kudontheza pansi ena mwa magaziwo maulendo 7+ pamaso pa Yehova, patsogolo pa nsalu yotchinga ya m’malo oyera.
7 Wansembeyo azipaka ena mwa magaziwo panyanga+ za guwa lansembe la zofukiza zonunkhira pamaso pa Yehova, limene lili m’chihema chokumanako. Magazi ena onse a ng’ombeyo aziwathira pansi+ pa guwa lansembe zopsereza, limene lili pakhomo la chihema chokumanako.
8 “‘Koma mafuta onse a ng’ombe ya nsembe yamachimo, aziwachotsa. Azichotsa mafuta okuta matumbo, mafuta onse okuta matumbo.+
9 Azichotsanso impso ziwiri ndi mafuta okuta impsozo, omwenso ndi mafuta a m’chiuno. Koma mafuta a pachiwindi, aziwachotsa pamodzi ndi impsozo.+
10 Zinthu zimenezi zizikhala zofanana ndi zomwe azichotsa pa ng’ombe ya nsembe yachiyanjano.+ Ndipo wansembe azizitentha paguwa lansembe zopsereza.+
11 “‘Koma kunena za chikopa cha ng’ombeyo ndi nyama yake yonse pamodzi ndi mutu wake, ziboda zake, matumbo ake ndi ndowe zake,+
12 ng’ombe yonseyo aziitenga ndi kupita nayo kunja kwa msasa.+ Azipita nayo kumalo oyera kumene amataya phulusa losakanizika ndi mafuta+ ndipo aziitentha pamoto wa nkhuni.+ Azitentha ng’ombeyo kumalo otayako phulusa losakanizika ndi mafuta.
13 “‘Tsopano ngati khamu lonse la Isiraeli lachita cholakwa,+ mwa kuchita chimodzi mwa zinthu zimene Yehova analamula kuti asachite ndipo chawapalamulitsa, koma mpingo wonse sunazindikire kuti walakwa,+
14 ndipo tchimo limene achitalo ladziwika,+ pamenepo mpingowo uzipereka ng’ombe yaing’ono yamphongo monga nsembe yamachimo, azibwera nayo pakhomo la chihema chokumanako.
15 Kumeneko akulu a khamu la Isiraeli aziika manja awo pamutu wa ng’ombeyo+ pamaso pa Yehova, ndipo aziipha pamaso pa Yehova.
16 “‘Pamenepo wansembe, wodzozedwa,+ azibweretsa ena mwa magazi a ng’ombeyo m’chihema chokumanako.+
17 Ndipo wansembe aziviika chala chake m’magaziwo ndi kuwadontheza pansi maulendo 7 pamaso pa Yehova, patsogolo pa nsalu yotchinga.+
18 Ena mwa magaziwo aziwapaka panyanga za guwa lansembe+ limene lili pamaso pa Yehova, m’chihema chokumanako. Magazi ena onse aziwathira pansi pa guwa lansembe zopsereza,+ limene lili pakhomo la chihema chokumanako.
19 Akatero azichotsa mafuta ake onse ndi kuwatentha paguwa lansembe.+
20 Ng’ombeyo azichita nayo ngati mmene amachitira ndi ng’ombe ya nsembe yamachimo ija. Azichita momwemo. Ndipo wansembe aziwaphimbira machimo+ awo kuti akhululukidwe.
21 Azitenganso ng’ombe ndi kukaitentha kunja kwa msasa monga mmene anatenthera ng’ombe yoyamba ija.+ Imeneyi ndi nsembe yamachimo ya mpingo wonse.+
22 “‘Ngati mtsogoleri+ wachimwa mwa kuchita mwangozi chimodzi mwa zinthu zimene Yehova Mulungu wake analamula kuti asachite+ ndipo wapalamula,
23 kapena ngati wauzidwa kuti wachimwa mwa kuphwanya lamulo,+ azibweretsa mbuzi yaing’ono yamphongo,+ yopanda chilema, kuti ikhale nsembe yake.
24 Akatero aziika dzanja lake pamutu+ pa mbuzi yaing’onoyo ndipo aziipha pamaso pa Yehova,+ pamalo ophera nyama ya nsembe yopsereza nthawi zonse. Imeneyi ndi nsembe yamachimo.+
25 Ndiyeno wansembe azitenga ena mwa magazi a nsembe yamachimoyo ndi chala chake n’kuwapaka panyanga+ za guwa lansembe zopsereza. Magazi ena onse a mbuziyo aziwathira pansi pa guwa lansembe zopsereza.
26 Mafuta onse a mbuziyo aziwatentha paguwa lansembe mofanana ndi mafuta a nsembe yachiyanjano.+ Pamenepo wansembe aziphimba tchimo la mtsogoleriyo,+ ndipo azikhululukidwa.
27 “‘Ngati munthu aliyense pakati panu wachimwa mwa kuchita mwangozi chimodzi mwa zinthu zimene Yehova analamula kuti asachite ndipo wapalamula,+
28 kapena ngati wauzidwa kuti wachimwa, azibweretsa mbuzi yaing’ono yaikazi,+ yopanda chilema, kuti ikhale nsembe chifukwa cha machimo akewo.
29 Akatero aziika dzanja lake pamutu+ pa nyama ya nsembe yamachimoyo ndipo azipha nyamayo pamalo ophera nyama ya nsembe yopsereza aja.+
30 Ndiyeno wansembe azitenga ena mwa magazi a nyamayo ndi chala chake n’kuwapaka panyanga+ za guwa lansembe zopsereza. Magazi ena onse a mbuziyo aziwathira pansi pa guwa lansembe+ zopsereza.
31 Kenako azichotsa mafuta onse+ a mbuziyo, monga mmene amachotsera mafuta a nsembe yachiyanjano.+ Pamenepo wansembe azitentha mafutawo paguwa lansembe kuti likhale fungo lokhazika mtima pansi kwa Yehova.+ Ndiyeno wansembe aziphimba tchimo la munthuyo, ndipo azikhululukidwa.+
32 “‘Koma ngati akubweretsa nkhosa+ monga nsembe yake yamachimo, azibweretsa nkhosa yaing’ono yaikazi yopanda chilema.+
33 Akatero aziika dzanja lake pamutu pa nyama ya nsembe yamachimoyo ndipo aziipha kuti ikhale nsembe yamachimo, pamalo ophera nyama ya nsembe yopsereza nthawi zonse.+
34 Wansembe azitenga ena mwa magazi a nyamayo ndi chala chake n’kuwapaka panyanga za guwa lansembe zopsereza.+ Magazi ena onse a nkhosayo aziwathira pansi pa guwa lansembe zopsereza.
35 Ndiyeno azichotsa mafuta onse a nkhosayo, monga mmene amachotsera mafuta a nkhosa yaing’ono yamphongo ya nsembe yachiyanjano. Pamenepo wansembe azitentha zinthu zimenezi paguwa lansembe pamwamba pa nsembe zotentha ndi moto zoperekedwa kwa Yehova.+ Ndipo wansembe aziphimba+ tchimo limene munthuyo wachita, ndipo azikhululukidwa.+
Patsani ena
Patsani ena
Levitiko 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=3&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D3%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
MFUNDO ZOTHANDIZA MABANJA | KULERA ANA
Phunzitsani Ana Anu Kuti Azigwiritsa Ntchito Intaneti Moyenera
VUTO LIMENE LIMAKHALAPO
Mumamva nkhani zonena kuti Intaneti ndi yoipa chifukwa anthu amaigwiritsa ntchito poopsezera anzawo, pofuna kupeza ana oti azigona nawo komanso pofuna kubera ena. Mumada nkhawa kwambiri ndi zimenezi ndipo m’pomveka, chifukwa mwana wanu amakonda kugwiritsa ntchito Intaneti ndipo amaoneka kuti sadziwa kuopsa koigwiritsa ntchito mosasamala.
Komatu dziwani kuti mungathe kuphunzitsa mwana wanu kuti azigwiritsa ntchito Intaneti moyenera. Koma choyamba, makolonu muyenera kudziwa zambiri zokhudza Intaneti.
ZIMENE MUYENERA KUDZIWA
Achinyamata angathe kulowa pa Intaneti pogwiritsa ntchito zipangizo za m’manja monga foni. Malangizo oti mwana azigwiritsa ntchito kompyuta pamalo oonekera adakali othandiza. Koma masiku ano kuli matabuleti komanso mafoni amakono. Mwana angathe kulowa pa Intaneti pogwiritsa ntchito zinthu zimenezi ndipo inuyo simungathe kudziwa zimene akuchita pa Intanetipo.
Achinyamata ena amathera nthawi yambiri ali pa Intaneti. Mtsikana wina wazaka 19 anati: “Ndimayatsa kompyuta n’cholinga chongoti ndiwerenge maimelo amene anthu anditumizira. Poyamba ndimaganiza kuti zimenezi zitenga mphindi 5 zokha. Koma kenako ndimayamba kuonera mafilimu mpaka maola angapo. Ndikuona kuti ndiyenera kumadziletsa.”
Achinyamata amalemba zinthu zilizonse pa Intaneti, ngakhale zachinsinsi. Anthu oipa angathe kugwiritsa ntchito zimene wachinyamata walemba komanso zithunzi zomwe waika pa Intaneti n’kudziwa zambiri zokhudza wachinyamatayo. Mwachitsanzo angadziwe kumene iye amakhala, kumene amaphunzira komanso nthawi imene anthu a kwawo sakhala pakhomo.
Achinyamata ena sadziwa kuopsa koika zinthu pa Intaneti. Munthu akaika zinthu pa Intaneti, zimakhala pompo kwa nthawi yaitali. Pakapita nthawi anthu ena amatha kupeza zomwe munthu analemba pa Intaneti komanso zithunzi zake. Mwachitsanzo, mabwana angafufuze mbiri ya munthu amene akufuna kumulemba ntchito ndipo akhoza kupeza zinthu zimenezi.
Komabe dziwani kuti, Intaneti payokha si yoipa. Koma imakhala yoipa ngati ikugwiritsidwa ntchito molakwika.
ZIMENE MUNGACHITE
M’phunzitseni mwana wanuyo kugwiritsa ntchito bwino nthawi. Wachinyamata ayenera kuphunzira kumachita kaye zinthu zofunika kwambiri ndipo zimenezi zidzamuthandiza akadzakula. Kucheza ndi anthu a m’banja lake, kulemba homuweki komanso kugwira ntchito zapakhomo ndi zinthu zofunika kuposa kusewera pa Intaneti. Ngati mukuona kuti mwana wanu akutha nthawi yambiri ali pa Intaneti, muikireni nthawi yoti azigwiritsa ntchito Intaneti ndipo nthawi imeneyo ikatha, azichokapo.—Lemba lothandiza: Afilipi 1:10.
M’phunzitseni mwana wanuyo kuti aziganiza kaye, asanaike zinthu pa Intaneti. Muthandizeni kuti azidzifunsa mafunso awa: Kodi zimene ndikufuna kulembazi zingakhumudwitse ena? Kodi chithunzichi chichititsa kuti anthu azindiona bwanji? Kodi makolo anga kapena anthu ena ataona zimene ndalembazi kapena chithunzi changachi, ndingachite manyazi? Kodi ataona zinthu zimenezi, angandiganizire zotani? Munthu wina atalemba zimenezi kapena kuika pa Intaneti zithunzi zoterezi, ineyo ndingamuone kuti ndi wotani?—Lemba lothandiza: Miyambo 10:23.
M’phunzitseni mwana wanuyo kuti aziyendera mfundo za m’Baibulo pa moyo wake. Simungathe kudziwa chilichonse chimene mwana wanu akuchita. Komanso udindo wanu monga kholo sikuuza mwana wanuyo chochita nthawi zonse. Udindo wanu n’kumuthandiza kuti azitha ‘kugwiritsa ntchito mphamvu zake za kuzindikira ndi kuphunzitsa mphamvuzo kusiyanitsa choyenera ndi chosayenera.’ (Aheberi 5:14) Choncho cholinga chanu chachikulu chizikhala kuphunzitsa mwana wanuyo kuti aziyendera mfundo za m’Baibulo, m’malo momangotsindika malamulo amene mukufuna kuti aziyendera komanso chilango chomwe mungamupatse. Kodi akufuna kuti anthu azimudziwa kuti ali ndi mbiri yotani? Cholinga chanu chikhale kumuthandiza kuti azisankha zinthu mwanzeru, kaya inuyo muli pompo kapena ayi.—Lemba lothandiza: Miyambo 3:21.
“Ana amadziwa zambiri zokhudza zipangizo zamakono koma makolo amadziwa zambiri zokhudza zochitika pa moyo”
Mofanana ndi kuyendetsa galimoto, kugwiritsa ntchito Intaneti kumafuna kuti munthu azisankha zinthu mwanzeru. Sikuti munthu amene amadziwa kugwiritsa ntchito zipangizo zamakono, ndiye kuti basi, angasankhe zinthu mwanzeru. Choncho makolonu muli ndi udindo waukulu wothandiza mwana wanu. N’chifukwa chake katswiri wina wodziwa za kugwiritsa ntchito bwino Intaneti, dzina lake, Parry Aftab, anati: “Ana amadziwa zambiri zokhudza zipangizo zamakono koma makolo amadziwa zambiri zokhudza zochitika pa moyo.”
Onaninso
Kodi Ndiyenera Kudziwa Zotani Zokhudza Mameseji a Pafoni?
Mameseji a pafoni akhoza kuononga ubwenzi wanu ndi anzanu komanso mbiri yanu. Werengani kuti mudziwe mmene zimenezi zingachitikire


text:
MUTU 124
Khristu Anaperekedwa Kenako Anamangidwa
MATEYU 26:47-56 MALIKO 14:43-52 LUKA 22:47-53 YOHANE 18:2-12
YUDASI ANAPEREKA YESU M’MUNDA WA GETSEMANE
PETULO ANADULA KHUTU LA MUNTHU WINA
YESU ANAMANGIDWA
Yudasi anafika kumene kunali Yesu nthawi itapitirira 12 koloko usiku. Pa nthawiyi ansembe anali atagwirizana zoti alipire Yudasi ndalama 30 zasiliva kuti apereke Yesu. Choncho Yudasi anatsogolera gulu la ansembe aakulu, Afarisi komanso gulu la asilikali achiroma pamodzi ndi mtsogoleri wawo pamene ankafunafuna Yesu. Pamene asilikaliwo ankapita komwe kunali Yesu anatenga zida.
Zikuoneka kuti Yudasi anapita kwa ansembe aakulu Yesu atangomutulutsa m’chipinda chimene anachitira mwambo wa Pasika. (Yohane 13:27) Ansembe aakuluwo anasonkhanitsa alonda komanso gulu la asilikali. N’kutheka kuti poyamba Yudasi anapita ndi anthuwo kunyumba imene Yesu ndi atumwi ake anachitirako mwambo wa Pasika. Koma atachoka kumeneko, Yudasi ndi gululo anawoloka chigwa cha Kidironi n’kulowera kumunda wa Getsemane. Kuwonjezera pa zida zimene ananyamula zija, anthuwo anatenganso miyuni ndi nyale zomwe zikusonyeza kuti anali okonzeka kukafunafuna Yesu.
Pamene Yudasi ndi gulu la anthuli ankakwera phiri la Maolivi, Yudasi ankadziwa kumene akanapeza Yesu. Tikutero chifukwa masiku angapo apitawo, Yesu ndi atumwi ake ankakonda kuima m’munda wa Getsemane akamapita ku Yerusalemu komanso pobwerera ku Betaniya. Koma poti unali usiku, Yesu ayenera kuti anabisika ndi zithunzithunzi za mitengo ya maolivi yomwe inali m’mundamo. Ndiye kodi asilikaliwo, omwe mwina anali asanaonepo Yesu, akanamuzindikira bwanji? Pofuna kuwathandiza, Yudasi anawauza kuti akawapatsa chizindikiro. Iye anawauza kuti: “Amene ndim’psompsone ndi ameneyo. Mum’gwire ndi kupita naye osam’taya.”—Maliko 14:44.
Atafika m’mundamo Yudasi anaona Yesu ali ndi atumwi ake ndipo anapita pamene panali Yesu n’kunena kuti: “Mtendere ukhale nanu Rabi!” Kenako anapsompsona Yesu mwachikondi. Koma Yesu anamufunsa kuti: “Bwanawe, ukupezeka kuno ndi cholinga chotani?” (Mateyu 26:49, 50) Yesu anadziyankha yekha ponena kuti: “Yudasi, kodi ukupereka Mwana wa munthu mwa kupsompsona?” (Luka 22:48) Kenako Yesu anasiya kuganizira zimene Yudasi anachita ndipo anayamba kulankhula ndi gulu la anthulo.
Yesu anayandikira gulu la anthulo moti miyuni ndi nyale zimene anthuwo anatenga zinkamuunika. Iye anawafunsa kuti: “Mukufuna ndani?” Iwo anayankha kuti: “Yesu Mnazareti.” Yesu ananena molimba mtima kuti: “Ndine amene.” (Yohane 18:4, 5) Pamenepo anthuwo anagwa pansi chifukwa choti sankadziwa zimene zichitike.
Yesu akanatha kuthawa pa nthawi imeneyi koma anangoima n’kuwafunsanso kuti akufuna ndani. Anthuwo atayankhanso kuti, “Yesu Mnazareti,” iye anawayankha mtima uli m’malo kuti: “Ndakuuzani kuti ndine amene. Choncho ngati mukufuna ine, awa alekeni azipita.” N’zochititsa chidwi kuti ngakhale pa nthawi yovuta ngati imeneyi, Yesu anakumbukira zimene ananena kuti sadzatayapo ophunzira ake ngakhale mmodzi. (Yohane 6:39; 17:12) Yesu anasunga atumwi ake okhulupirika ndipo sanataye ngakhale mmodzi kupatulapo Yudasi, yemwe anali “mwana wa chiwonongeko.” (Yohane 18:7-9) Choncho anapempha kuti anthuwo alole ophunzira ake kuti azipita.
Atumwiwo ataona kuti asilikali omwe anagwa aja adzuka n’kupita pamene panali Yesu, anazindikira zimene zinkachitika. Kenako anafunsa Yesu kuti: “Ambuye, kodi tiwateme ndi lupanga?” (Luka 22:49) Koma Yesu asanayankhe, Petulo anasolola limodzi mwa malupanga awiri omwe atumwiwo anali nawo. Nthawi yomweyo anadula khutu la kudzanja lamanja la wantchito wa mkulu wa ansembe yemwe dzina lake linali Makasi.
Koma Yesu anagwira khutu la Makasi n’kumuchiritsa. Kenako anaphunzitsa mfundo yofunika kwambiri ndipo anauza Petulo kuti: “Bwezera lupanga lako m’chimake , pakuti onse ogwira lupanga adzafa ndi lupanga.”Yesu anali wokonzeka kuti anthu amugwire chifukwa kenako ananena kuti: “Nanga Malemba amene ananeneratu kuti izi ziyenera kuchitika adzakwaniritsidwa bwanji?” (Mateyu 26:52, 54) Ndiyeno ananenanso kuti: “Kodi sindiyenera kumwa za m’kapu imene Atate wandipatsa?” (Yohane 18:11) Mawu amenewa akusonyeza kuti Yesu ankafunitsitsa kuti zofuna za Mulungu zichitike moti analolera kufa.
Ndiyeno Yesu anafunsa gulu la anthulo kuti: “Bwanji mwabwera kudzandigwira mutatenga malupanga ndi zibonga ngati mukukalimbana ndi wachifwamba? Tsiku ndi tsiku ndinali kukhala pansi m’kachisi ndi kuphunzitsa, koma simunandigwire. Koma zonsezi zachitika kuti malemba a aneneri akwaniritsidwe.”—Mateyu 26:55, 56.
Gulu la asilikali, mkulu wa asilikali komanso akuluakulu a Ayuda anagwira Yesu n’kumumanga. Atumwi ataona zimenezi anathawa. Koma “mnyamata wina” sanathawe nawo. N’kutheka kuti mnyamata ameneyu anali Maliko yemwe anali wophunzira wa Yesu ndipo cholinga chake chinali choti azitsatira kumene gululo linkapita ndi Yesu. (Maliko 14:51) Anthu ena pa gululo anazindikira mnyamatayu ndipo ankafuna kumugwira. Chifukwa cha zimenezi mnyamatayu anathawa n’kusiya nsalu yake.
Onaninso
Yesu Khristu Anaphedwa
Kodi Yesu anayambitsa mwambo watsopano uti, atatsala pang’ono kuti akhomedwe pa mtengo?


text:
Rikoooo akupereka wathunthu zombo Easyjet Baibulo 1.0 kwa Flight pulogalamu yoyeseza X (FSX) SP2 kapena mofulumira ndi Prepar3D (P3D) yogwirizana ndi Windows XP / Vista / 7 / 8 +
phukusili wapangidwa ndi zitsanzo zingapo ndipo repaints mu provenances wa olemba osiyana, mndandanda wa olemba lilipo kudzera okhazikitsa. A yaikulu zikomo kwa iwo kutipatsa khalidwe Freeware
Kulamulira wakale Boeing 737-300 (No VC) zinaphatikizapo ndi repaints zisanu + zonse 2D gulu
The Boeing 737-700 (ndi VC) + mwaukadauloZida cockpit ndi Alrot + wipers
The Airbus A319-111 (ndi VC) m'gulu repaints atatu kuphatikizapo serie wapadera "UNICEF" + Special Pack + A319 V3 + buluu zinachititsa, ndege akuyamba injini ndi magetsi pa, Werengani buku
The Airbus A320-200 (ndi VC) ndi repaints atatu omwe ndi 200th wapadera kope lalanje + Special Pack + A320 V3 + buluu zinachititsa, ndege akuyamba injini ndi magetsi pa,Werengani buku
Ndipo Easyjet basi ndi repaints ziwiri, ngakhale kuuluka!
Zikomo kuti François Doré kwa Airbus buku lapadera V3 A319 / A320 ndinazolowera paketi iyi. Izi zimapangitsa Airbus amawaganizira kwambiri.
Ndege zonse zizigwirizana amene panopa ntchito Easyjet, popanda Boeing kuti posachedwapa atachotsedwa zombo za. phokoso la injini akhala kuwasankha kuti agwirizane chitsanzo woona. Zikuphatikizapo zotsatira kulira kwa apaulendo ngati ngozi.
Wikipedia EasyJet ndege Company Limited (styled monga easyJet; LSE: EZJ) ndi ndege British liku- lu ku London Luton ndege. Ndi ndege yaikulu ya United Kingdom, mogwirizana ndi kuchuluka m'basimo kunyamula ntchito ntchito zapakhomo ndi mayiko ndandanda cha 600 njira m'mayiko 32. The kampani kholo, EasyJet PLC, kutchulidwa pa London Stock Kusinthana ndipo ndi constituent wa FTSE 100 Index ngati 18 March 2013. Ngati 7 March 2013, izo ntchito "pa 8,000 anthu", zochokera mu Europe koma makamaka UK.
EasyJet waona kuwonjezeka mofulumira chifukwa pochimanga mu 1995, popeza wamkulu mwa osakaniza kugula ndi mipata m'munsi cholephera kupeza ogula kufunika kwa chotchipa amayenda pandege. The ndege, pamodzi ndi nthambi ya ndege EasyJet Switzerland, tsopano ukugwira ntchito pa 200 ndege, makamaka Airbus A319. Iwo ali 23 zapansi ku Ulaya, yaikulu kukhala Gatwick. Mu 2012, EasyJet anagwira miliyoni 50 okwera ndipo ndi lachiwiri pa mayiko chotchipa chotengera ku Europe, kumbuyo Ryanair.
EasyJet zinali zofunika mu TV onena ndege kulengezetsa pa ITV amene anatsatira ntchito ndege ku London Luton ndipo kenako pa zapansi ena.
Airbus A319 / A320 Serie Special V3 ndi François Doré: gulu Baibulo 3.05 ku 24 June 2012


text:
ZIMENE ACHINYAMATA AMADZIFUNSA
Kodi Ndingatani Kuti Ndizigona Mokwanira?
Baibulo limati: “
Kupuma pang’ono kuli bwino kuposa kugwira ntchito mwakhama ndi kuthamangitsa mphepo.” (Mlaliki 4:6) Kusagona mokwanira kumalepheretsa munthu kuganiza bwino komanso kuchita zinthu moyenera.
“Ndikapanda kugona mokwanira, mutu wanga suyenda bwino. Ndimalephera kuganiza bwinobwino.”—Rachel, wazaka 19.
“Cha m’ma 2 koloko masana, ndimatopa koopsa moti ndimayamba kusinza ngakhale ndikucheza ndi anzanga.”—Kristine, wazaka 19.
Kodi inuyo simugona mokwanira? Ngati zili choncho, taonani zimene anzanu ena achita kuti athane ndi vutoli.
Muzipewa kugona mochedwa. “
Ndakhala ndikuyesetsa kwambiri kuti ndisamagone mochedwa,” anatero Catherine wazaka 18.
Musamakomedwe n’kucheza. “
Nthawi zina anzanga amandiimbira foni kapena kunditumizira mameseji usiku kwambiri.
Koma tsopano ndaphunzira kusiya kucheza n’kupita kukagona.”—Anatero Richard, wazaka 21.
Mukhale ndi nthawi yodziwika bwino imene muzigona komanso kudzuka. Jennifer wazaka 20 anati: “
Masiku ano
ndikuyesetsa kugona pa nthawi yofanana komanso ndili ndi nthawi yodziwika bwino yodzukira tsiku lililonse.”
Mfundo Yothandiza: Tsiku lililonse, muziyesetsa kugona kwa maola osachepera 8.
Kugona mokwanira kumathandiza kwambiri. Mwachitsanzo, thanzi lanu limakhala labwino, ndipo thanzi labwino limakuthandizani kuti muzioneka bwino, muzisangalala komanso muziganiza ndi kuchita bwino zinthu.
Mosiyana ndi zinthu zina pa moyo zomwe simungathe kuzisintha, n’zotheka kusintha zina n’zina zokhudza thanzi lanu. Pa nkhaniyi, mtsikana wina wazaka 19 dzina lake Erin anati: “
Kuti munthu akhale ndi thanzi labwino,
zimadalira pa zimene munthuyo akuchita.”